Mesto upraví financovanie malých mestských častí

Prerozdeľovanie peňazí medzi veľkými a malými bude spravodlivejšie.

BRATISLAVA. Financovanie mestských častí upravia a prerozdeľovanie financií medzi magistrátom a mestskými časťami bude spravodlivejšie. Vyplýva to z dodatku Štatútu hlavného mesta SR, ktorý upravuje financovanie mestských častí. Po novom by sumu 1,95 milióna eur ročne siedmim malým mestským častiam nemali dávať veľké mestské časti, ale rozpočet mesta. Nový návrh tzv. solidarity (finančný príspevok veľkých mestských častí malým, pozn. SITA) vlani na jeseň predstavil primátor Ivo Nesrovnal. Dodatok schválili poslanci mestského zastupiteľstva vo štvrtok. Návrh primátora podporili jednomyseľne, 42 hlasmi prítomných.Štyri veľké bratislavské mestské časti - Petržalka, Ružinov, Staré Mesto a Nové Mesto, tak po novom nemusia dávať časť peňazí zo svojho rozpočtu siedmim najmenším. Do tejto skupiny patria Vajnory, Devín, Lamač, Záhorská Bystrica, Čunovo, Jarovce a Rusovce. Podľa primátora je nové prerozdeľovanie financií dobrý postup. „Malé mestské časti tak budú mať každoročnú finančnú istotu a nebudú nepríjemné diskusie s veľkými mestskými časťami,“ spomenul vlani Nesrovnal. Návrh tzv. solidarity predstavili minulý rok začiatkom novembra po stretnutí Regionálneho združenia mestských častí hlavného mesta. O zmene financovania malých mestských častí Bratislavy sa začalo hovoriť, keď veľké bratislavské mestské časti kritizovali, že musia zo svojich rozpočtov financovať malé mestské časti. Mestskí poslanci preto schválili, aby sa znížil ich príspevok z pôvodných takmer 2,4 milióna eur na 1,95 milióna eur. Primátora uznesením požiadali, aby začal proces zmeny štatútu hlavného mesta. Príspevok veľkých mestských častí možno totiž upraviť len zmenou štatútu. Solidaritu v minulosti kritizovala aj starostka mestskej časti Bratislava - Devín Ľubica Kolková, aj podľa nej treba rozdeľovanie peňazí zmeniť. „Aby sme sa nemuseli každý rok doprosovať. V Bratislave sme všetci rovnocenní, sme rovnaké mestské časti,“ tvrdí starostka.


Prvýkrát prehral zápas a o pár dní neskôr zomrel. Rus Dadašev podľahol následkom súboja

V profesionálnom ringu nazbieral trinásť víťazstiev.

BRATISLAVA. Boxerským svetom v utorok otriasla tragédia. Rus Maxim Dadašev v jednej z amerických nemocníc podľahol následkom zranení z piatkového zápasu organizácie Top Rank proti Portoričanovi Subrielovi Matíasovi. Rodák z Petrohradu zomrel vo veku 28 rokov. "Organizácia Top Rank je zarmútená informáciou o smrti Maxima. Bol to talentovaný boxer v ringu a mimo neho milujúci manžel. Naše myšlienky smerujú k jeho rodine a kamarátom," uvádza sa v oficiálnom stanovisku, cituje ho aj CNN.com. Dadašev s Matíasom bojovali v piatok v americkom Marylande o to, kto vyzve Josha Taylora v titulovom zápase v rámci organizácie IBF. Portorický boxer v dueli dominoval, vyhrával u všetkých troch rozhodcov, a tak tréner ruského pästiara radšej prerušil stretnutie v 11. kole. Dadaševovi museli následne pomôcť, aby sa dostal do šatne, pretože začal zvracať a strácal vedomie. Mladého Rusa previezli z haly do nemocnice, kde podstúpil akútnu operáciu, aby sa zabránilo krvácaniu do mozgu. Potom Dadaševa uviedli do umelého spánku pre prípad, že by jeho mozog opuchol. Z neho sa však už neprebral. "Viete si predstaviť, ako ma tieto správy zaskočili. Môžem povedať len to, že Maxim bol skvelý mladý muž a výborný boxer," uviedol pre CNN tréner Buddy McGirt. Dadašev dlhodobo trénoval a žil v USA. V profesionálnom ringu nazbieral trinásť víťazstiev, z toho jedenásťkrát si pripísal K. O. Premiérová prehra sa mu však stala osudná. Ako amatér reprezentoval Rusko napr. na Európskych hrách v Baku 2015 a mal viacero medailí z národných šampionátov. Jeho smrťou sa bude zaoberať aj Ruská boxerská federácia, ktorá už začala s vyšetrovaním prípadu.


V Egypte našli obrovský čierny sarkofág. Nik nevie, čo v ňom je

BRATISLAVA. V egyptskom meste Alexandria sa archeológom podarilo odhaliť obrovský čierny sarkofág. Pozoruhodné na objave je, že sarkofág dosiaľ nikto neotvoril. Spolu so sarkofágom výskumníci objavili aj alabastrovú bustu muža, zrejme pochovaného majiteľa hrobky. Hrobka, v ktorej artefakty našli, sa nachádzala približne päť metrov pod povrchom. Pochádza z čias dynastie Ptolemaiovcov, ktorí starovekému Egyptu vládli v rokoch 305 až 30 pred naším letopočtom. Podľa egyptského Ministerstva pre starožitnosti je sarkofág z hrobky doteraz najväčší, ktorý v meste objavili. Je 185 centimetrov vysoký, 265 centimetrov dlhý a 165 centimetrov široký. Keďže truhlu s vekom spája vrstva malty, naznačuje to, že od čias pohrebu pred vyše dvetisíc rokmi sarkofág ešte nikto neotvoril. Čo je obzvlášť pozoruhodné, pretože Egypt zápasí so zlodejstvom a rabovaním v starovekých hrobkách. Objaviť takto nepoškodené pohrebisko sa často nepodarí. Archeológovia zatiaľ nevedia, komu by hrobka mohla patriť, ani kto je muž z alabastrovej busty. Veľkosť sarkofágu však naznačuje, že môže ísť o významného človeka. Hrobku našli pri bežných vykopávkach v štvrti Sidi Gaber, kde pripravujú stavbu novej budovy. Teraz je pod prísnym dohľadom, zatiaľ čo archeológovia pokračujú vo výskume. Sarkofág budú musieť vytiahnuť žeriavom a premiestniť, aby ho vedci mohli ďalej skúmať. Súčasný objav je ďalším z radu, ktoré sa v okolí Alexandrie podarili. Mestu, ktoré založil Alexander Veľký, sa dlhé roky archeológovia vyhýbali. Dôvodom bolo, že na mieste historických budov a ruín postupne vyrástlo veľké a rušné mesto, píše magazín Smithsonian. Preto je veľmi ťažké dostať sa k mnohým artefaktom či iným pamiatkam, ktoré mohli doteraz prežiť. Mesto však vzali na milosť a začali odkrývať históriu vrstu po vrstve. V roku 2005 sa archeológom podarilo odkryť dlho stratenú Alexandrijskú univerzitu, v ktorej študoval aj Archimedes. Na dne mestského prístavu sa tiež nachádzajú pozostatky Alexandrijského majáku z ostrova Faros, jedného zo siedmich divov sveta. Neďaleko mesta, smerom k Nílu, sa začiatkom 21. storočia podarilo odhaliť aj potopené ruiny mesta Heraklion.


Protimonopolný úrad vykonal kontroly pre podozrenie z kartelu pri tendroch

Mohlo ísť o horizontálnu dohodu medzi priamymi konkurentmi.

BRATISLAVA. Protimonopolný úrad (PMÚ) SR, odbor kartelov vykonal od 13. do 15. februára neohlásenú inšpekciu v priestoroch podnikateľov pôsobiacich v oblasti dodávok stavebných prác a súvisiacich tovarov a služieb potrebných pri výstavbe multifunkčného ihriska. TASR o tom informovala hovorkyňa úradu Adriana Oľšavská. Dôvodom inšpekcie bolo podozrenie, že medzi podnikateľmi mohlo dôjsť k uzavretiu dohody obmedzujúcej súťaž, a to v súvislosti s účasťou a predkladaním ponúk vo verejnom obstarávaní v rámci programov "Podpora rozvoja športu na rok 2014" a "Podpora rozvoja športu na rok 2015". "Úrad zároveň považoval za nevyhnutné preskúmať, či toto konanie nebolo súčasťou vopred dohodnutej širšej schémy koordinácie postupu podnikateľov v predmetných verejných obstarávaniach," priblížila Oľšavská. Keďže by mohlo ísť o horizontálnu dohodu medzi priamymi konkurentmi, ktoré patria medzi najzávažnejšie porušenia súťažných pravidiel a považujú sa za ťažké kartely, v prípade preukázania takejto dohody hrozí podnikateľom pokuta až do výšky desať percent z obratu za predchádzajúce uzavreté účtovné obdobie. "Skutočnosť, že úrad uskutočnil inšpekcie neznamená, že dotknuté subjekty porušili súťažné pravidlá, ani neprejudikuje závery prešetrovania," podotkla hovorkyňa. Úrad v tejto fáze neposkytuje bližšie informácie o prešetrovaní.


Dohodli sa na starostlivosti o stromy v Horskom parku, revitalizujú ho

Park disponuje takmer nedotknutým prostredím a pôvodnou flórou a faunou.

BRATISLAVA. Hlavné mesto sa dohodlo so Štátnou ochranou prírody SR vo veci odbornej starostlivosti o stromy v Horskom parku v bratislavskej mestskej časti Staré Mesto. Uviedla to Veronika Šafáriková z oddelenia komunikácie a marketingu Kancelárie primátora hlavného mesta SR Bratislava s tým, že mesto si uvedomuje význam ochrany zdravia obyvateľov a ich bezpečnosti pri návšteve obľúbenej rekreačnej lokality s prírodným charakterom a postupuje podľa plánu starostlivosti o zeleň v chránenom areáli Horský park so štvrtým stupňom ochrany prírody. “Do konca augusta hlavné mesto tiež vykoná na území jedného z najvyhľadávanejších parkov v Bratislave revitalizačné práce v rámci zlepšenia komfortu návštevníkov, ako napríklad opravu mostíkov, opravu odpadkových košov a iných drevených prvkov tvoriacich mobiliár Horského parku,“ uviedla ďalej Šafáriková. Dodala, že vstup do Horského parku je pre verejnosť možný, avšak tak ako v iných lesoch, treba byť pri výlete do prírody opatrný v prípade zhoršeného počasia, keď hrozí nebezpečenstvo ujmy na zdraví. Primátor Bratislavy Ivo Nesrovnal ešte na májovej tlačovej konferencii informoval, že stav v Horskom parku je po zime alarmujúci a že hrozí nebezpečenstvo pádu stromov a ohrozený je tak život a zdravie návštevníkov parku. “Po obhliadke, ktorú sme vykonali, sme zistili, že v parku sa nachádzajú stovky stromov, ktoré bezprostredne ohrozujú život a zdravie občanov. Začali sme teda riešiť, čo bude s Horským parkom. Lebo chceme, aby zostal chráneným areálom, ale zároveň sme zodpovední za bezpečnosť ľudí a chceme, aby ľudia a rodiny, ktoré sem prídu, tento biotop užívali bezpečne,“ povedal vtedy pred novinármi Nesrovnal. Po zistení situácie v parku bratislavský magistrát kontaktoval ministerstvo životného prostredia, štátnu ochranu prírody, mestskú časť Bratislava - Staré Mesto, ako aj dendrológa a člena správnej rady Nadácie Horský park Kamila Procházku, a začal riešiť vzniknutú situáciu. Horský park vznikol na západnom okraji mesta v roku 1868 zásluhou vtedajšieho starostu mesta Henricha Justiho. Dnes sa park nachádza v geografickom strede mesta a jeho rozloha je 22 hektárov. Park je špecifický aj tým, že napriek svojej polohe disponuje takmer nedotknutým prostredím a pôvodnou flórou a faunou.


Prví sudcovia z hromadných výberov prídu na súdy o rok

BRATISLAVA. Od 1. júla vstúpil do účinnosti reformný balík sudcovských zákonov, ktorý mení spôsob výberu nových sudcov. Do justície sa budú po novom dostávať na základe hromadných výberových konaní. Prví takto vybraní sudcovia majú prísť na súdy budúce leto, teda o rok. Uviedla to v utorok ministerka spravodlivosti Lucia Žitňanská (Most-Híd). Hromadné výberové konania sú podľa Žitňanskej kľúčovou časťou najnovšej súdnej reformy. Od ich zavedenia si sľubuje zvýšenie transparentnosti výberu nových sudcov, no najmä plynulé obsadzovanie sudcovských miest. Po zavedení sudcovských previerok musia totiž súdy čakať na nové sudcovské posily deväť mesiacov až rok. V praxi to spôsobuje, že desatina miest sudcov je permanentne neobsadená. "Po novom verím, keď budeme mať zoznam kandidátov, ktorí spĺňajú kritériá, tak dokážeme obsadiť sudcovské miesto za dva mesiace," očakáva ministerka. Doteraz vyberali súdy svojich sudcov samé. Po novom sa budú uskutočňovať hromadné výberové konania na krajskom princípe v jeden deň súčasne. Súdna rada má v zmysle nových kompetencií vypísať prvé hromadné výbery najneskôr do konca novembra. Uskutočniť by sa tak mohli podľa Žitňanskej v zime. "Samozrejme, platí, že aj títo kandidáti budú musieť prejsť previerkou spoľahlivosti. Niekedy v lete budúceho roka očakávam, že budeme mať zoznamy kandidátov na sudcov, z ktorých sa bude dať vyberať," vysvetlila, kedy novým spôsobom vybrané sudcovské posily prídu na súdy. V prechodnom období sa budú sudcovia vyberať ešte starým spôsobom. Žitňanská informovala, že pred prvým júlom určila voľné miesta na tých súdoch, kde ich predsedovia avizovali, že je to nevyhnutné. "Dnes máme v procese výberu vyše sto sudcov, to znamená, mali by sme vydržať. To sú výbery starým spôsobom, ktoré ešte dobiehajú," doplnila. Na základe hromadného výberového konania vznikne zoznam kandidátov na funkciu sudcu. Po previerkach a prípravnom vzdelávaní budú pripravení nastúpiť na voľné miesta sudcov. Podľa ministerstva sa vďaka tomu budú obsadzovať voľné miesta rýchlejšie a flexibilnejšie. To by mohlo v konečnom dôsledku prispieť aj k skráteniu súdnych konaní, ozrejmil hovorca ministerstva Peter Bubla. Hromadné výberové konania budú minimálne raz ročne. Zoznam úspešných kandidátov na sudcov bude zverejnený na stránke ministerstva. Ministerstvo zdôraznilo, že najnovšie zmeny nijako nezasiahli do otvorenosti ani verejnej kontroly výberových konaní. Tieto pravidlá ostávajú v platnosti.


Poľský súd oslobodil ekológov, ktorí blokovali ťažbu v Bielovežskom pralese

Ekológovia konali podľa súdu vo verejnom záujme. Rozsudok je ranou pre poľskú vládu.

VARŠAVA. Poľský súd v piatok v plnom rozsahu oslobodil ochrancov životného prostredia, ktorí sa v júni minulého roka snažili blokovať výrub v Bielovežskom pralese. Niektorí z nich sa na protest proti ťažbe v tomto najstaršom a najväčšom pralese v Európe, ktorý je od roku 1979 súčasťou svetového dedičstva UNESCO, pripútali k ťažobným strojom. Lesníci v spolupráci s políciou svoje stroje poľahky oslobodili a ekológov následne zažalovali. Podľa rozhodnutia súdu sa však aktivisti ničoho zlého nedopustili, naopak, konali vo verejnom záujme.Rozsudok je ranou pre poľskú vládu, ktorá naďalej trvá na tom, že masívna ťažba v Bielovežskom pralese bola potrebná, pričom argumentuje, podobne ako ťažiari na Slovensku, bojom proti lykožrútovi.Súdny dvor EÚ (ECJ) v apríli rozhodol, že ťažbou v Bielovežskom pralese Poľsko porušilo svoj záväzok chrániť prírodné oblasti mimoriadneho významu. Varšava na rozhodnutie ECJ reagovala s tým, že ho bude rešpektovať.


Lekára dobodali v ordinácii. Nemci vyšli po útoku v Offenburgu do ulíc

OFFENBURG. Zo smrtiaceho útoku nožom na lekára, ku ktorému došlo vo štvrtok v nemeckom meste Offenburg, sa musia vyvodiť dôsledky. Podľa agentúry DPA to povedal prezident lekárskej komory spolkovej krajiny Bádensko-Württembersko Ulrich Clever. V Offenburgu vyšli v sobotu na protest proti útoku na zdravotníka do ulíc stovky ľudí, napísal nemecký denník Die Welt. Páchateľom útoku nožom, ku ktorému došlo v jednej ordinácii v Offenburgu, mal byť 26-ročný Somálčan. Ten prišiel do ordinácie bez objednania a okamžite zaútočil, uviedli nemecké médiá. Lekár svojim zraneniam na mieste podľahol. Útočník dobodal aj jeho asistentku, ktorú previezli do nemocnice s ťažkými zraneniami. Páchateľ následne z miesta ušiel, polícii sa ho však zhruba po hodine podarilo vypátrať a zadržať. Motív činu doposiaľ nebol známy a v prípade prebieha vyšetrovanie. "Viacerí sú samozrejme znepokojení a uvažujú o inštalovaní alarmu v podobe tlačidla, ktorý nám je už dlhšie známy z bánk," povedal Clever pre sobotné vydanie novín Badische Zeitung. Podľa jedného prieskumu spolkovej asociácie lekárov zažilo vlani v Nemecku násilie v ordináciách 325 lekárov.


Streľba v istanbulskej reštaurácii má jednu obeť, nešlo o teroristický útok

Páchateľ zastrelil muža, ktorý mal pred 12 rokmi zavraždiť jeho otca.

ANKARA. Streľba v reštaurácii v tureckom Istanbule, ktorá si v pondelok vyžiadala jednu obeť a dvoch zranených, nemala teroristické pozadie, vyplýva z informácií spravodajskej televízie NTV a internetového vydania denníka Hürriyet. Ozbrojenca, ktorý smrteľne zranil jedného z návštevníkov, bezpečnostné zložky zadržali. Podľa spomínaných zdrojov páchateľ skoncoval v reštaurácii s mužom, ktorý mal pred 12 rokmi zavraždiť jeho otca. Vystrelil na neho opakovane, pričom niektoré z projektilov zasiahli iných hostí zariadenia v istanbulskej štvrti Beykoz. Zranených previezli do nemocnice.


UNICEF dostal od fínskeho darcu najväčší osobný finančný dar v histórii

Približne dva milióny eur pôjdu na pomoc pre Sýriu a 1,5 milióna eur na pomoc deťom vo Vietname a Bolívii.

HELSINKI. Neznámy darca z Fínska venoval Detskému fondu OSN (UNICEF) dosiaľ najväčší súkromný finančný dar v histórii, a síce šesť miliónov eur. Oznámila to v utorok agentúra DPA. Hovorkyňa fínskej rady pre UNICEF Kirsi Haruová uviedla, že darca sa rozhodol darovať peniaze po tom, ako ním otriasli fotografie a tlačové správy dokumentujúce strašné životné podmienky ľudí v Sýrii. Haruová informovala, že približne dva milióny eur pôjdu na pomoc pre Sýriu a 1,5 milióna eur na pomoc deťom vo Vietname a Bolívii. Zvyšné zdroje sa využijú na všeobecné humanitárne účely. Časť z týchto zdrojov podľa nej distribuovali už vlani, zvyšok by sa mal použiť v tomto roku. Darca si prial zostať v anonymite.


Pellegrini chce na summite EÚ v Bruseli lobovať za Šefčovica

Premiér je na dvojdňovom summite v Bruseli.

BRUSEL. Slovensko sa v rámci procesu nominácií na najvyššie posty v štruktúrach EÚ bude snažiť dosadiť slovenského eurokomisára a podpredsedu Európskej komisie pre energetickú úniu Maroša Šefčoviča na post vysokého predstaviteľa EÚ pre zahraničnú a bezpečnostnú politiku, ktorý v súčasnosti zastáva Federica Mogheriniová. Uviedol to premiér SR Peter Pellegrini (Smer) po príchode na dvojdňový summit EÚ v Bruseli. Hlavy vlád a štátov EÚ budú vo štvrtok na pracovnej večeri hovoriť o menách kandidátov na tri dôležité pozície - predsedu Európskej komisie, šéfa Európskej rady a vysokého predstaviteľa EÚ pre zahraničnú a bezpečnostnú politiku. "Chcem povedať, že ideme robiť všetko preto, aby Maroš Šefčovič mohol získať niektorú z týchto pozícií, ale treba priznať, že ten boj bude veľmi intenzívny a náročný. Pretože skĺbiť stranícke záujmy politických skupín, jednotlivých krajín a častí EÚ je nesmierne náročné. Ale Šefčovič by mohol mať veľmi dobrú šancu byť napríklad vysokým predstaviteľom EÚ pre zahraničnú politiku. To by bola pozícia, ktorú by sme mohli preňho získať. Budeme robiť všetko pre to a stále je v hre ako kvalitný kandidát," povedal Pellegrini. Šefčovičovi okrem jeho skúseností a kvality hrá do karát aj potreba zemepisnej rovnováhy. "Je dôležité, aby medzi ľuďmi v top pozíciách bol niekto zo strednej a východnej Európy. Šefčovič by mohol byť takýmto kandidátom," dodal premiér. Pellegrini ďalej uviedol, že výsledok rokovaní o nomináciách na najvyššie posty môže byť nakoniec celkom iný a nemusia tam byť mená, ktoré sú v hre. Pri takýchto rokovaniach sa stáva, že v prvom kole sa zvedie boj so známymi menami a potom v druhom kole sa objavia mená, "s ktorými sme predtým nepočítali", pripomenul. Pellegrini očakáva, že na summite to bude dlhá pracovná noc, a to nielen kvôli uvedeným nomináciám, ale aj kvôli náročnej agende, kde ako príklad uviedol klimatické ambície EÚ. "Hlásim sa k tomu, aby sme sa snažili urobiť dohodu ešte na tomto summite, do zajtra. V opačnom prípade je tu riziko, že sa staneme rukojemníkmi Európskeho parlamentu, ktorý si už 2. júla zvolí svojho predsedu, čim zasiahne do deľby pozícií, o ktorých ideme rokovať," uviedol slovenský premiér. Pellegrini na otázku TASR, ako vníma postoj maďarskej vlády, že krajiny Vyšehradskej štvorky (V4) si vedia predstaviť podporu pre vyjednávača EÚ pre brexit Michela Barniera ako šéfa eurokomisie, odpovedal, že nechce komentovať žiadne mená. Dodal však, že V4 aj napriek svojej rôznorodej politickej príslušnosti sa bude snažiť udržať jednotnú pozíciu aj preto, aby presadila zemepisnú rovnováhu pri nomináciách na najvyššie posty.


Nadal už nebude hrať dlho. Nebude ho zaujímať tenis, vraví jeho strýko

Nadal bol podľa neho veľmi pokojné dieťa.

BRATISLAVA. Španiel Rafael Nadal už zrejme dlho nebude hrať tenis na vrcholnej úrovni. Jeho strýko a predtým aj dlhoročný tréner Toni Nadal uviedol, že Rafu už nebude zaujímať tenis, pokiaľ klesne na 40. miesto vo svetovom rebríčku. Osemnásťnásobný grandslamový šampión tento rok získal svoj dvanásty titul na Roland Garros v Paríži a vo svetovom rebríčku mu dlhodobo patrí 2. priečka za veľkým srbským rivalom Novakom Djokovičom. "Je to ťažké predpovedať, ale Rafa po tridsaťpäťke už asi nebude hrať tenis. Nikdy otvorene nehovoril o tom, kedy by chcel skončiť. Určite to však bude vtedy, keď už klesne v rebríčku na 40. miesto. Vtedy ho už tenis nebude zaujímať a radšej vezme Rogera Federera na svoju jachtu," povedal Toni Nadal v rozhovore pre Le Journal du Dimanche, cituje ho aj portál tennisworldusa.org. Strojca úspechov Rafaela Nadala sa krátko vrátil aj k začiatkom súťažnej kariéry slávneho synovca. "Bolo to v roku 2000 na chlapčenskom turnaji vo francúzskom Tarbes. Rafa vtedy zdolal vo finále Juliena Gelyho. O čosi neskôr prehral na turnaji s Richardom Gasquetom, ale v tom čase hral aj futbal na solídnej úrovni," skonštatoval Toni Nadal. Na otázku, aké boli úplné začiatky Rafu s tenisom, odpovedal: "Prvú raketu som mu kúpil, keď mal štyri roky. Pamätám si, že do loptičky udieral z oboch strán obojručne. Pri podaní sme to skúšali s ľavou aj pravou a zariadili sme sa podľa reči tela. Potom som zistil, že s ľavou mu to ide lepšie. Celkovo bol veľmi pokojné dieťa, ale na kurte sa snažil vždy odviesť čo najviac. A ešte niečo: prehrať lepšie znášal ako ja."


Španielsky expremiér Rajoy sa vzdal aj poslaneckého mandátu

Rajoya nahradil vo funkcii líder socialistov Pedro Sánchez, ktorého kabinet sa medzičasom ujal moci v krajine.

MADRID. Bývalý španielsky premiér Mariano Rajoy (63) sa vráti k svojmu civilnému povolaniu, bude pracovať pre istý register nehnuteľností, a preto sa aj vzdá kresla poslanca parlamentu. V Madride o tom v piatok informoval hovorca jeho Ľudovej strany (PP). Rajoya nahradil začiatkom júna vo funkcii predsedu španielskej vlády líder socialistov Pedro Sánchez, ktorého kabinet sa medzičasom ujal moci v krajine. Už štyri dni po historicky prvom vyslovení nedôvery vláde v demokratickom Španielsku Rajoy 5. júna oznámil aj odchod z čela Ľudovej strany. Jej predsedom bol od októbra 2004, post premiéra zastával od roku 2011.


Na cudzineckej polícii si možno objednať termín online

Na stránke ministerstva vnútra sa v sekcii Cudzinci nachádza formulár Objednávanie osôb.

BRATISLAVA. Žiadatelia o udelenie alebo predĺženie pobytu na území SR sa na pracoviskách cudzineckej polície po novom môžu objednať na konkrétny termín. Ako ďalej vo videu na sociálnej sieti uviedla zástupkyňa riaditeľa Úradu hraničnej a cudzineckej polície Martina Matuškovičová, cieľom je vyhnúť sa dlhým radom na oddeleniach. "Na stránke ministerstva vnútra sa v sekcii Cudzinci nachádza formulár Objednávanie osôb, kde je možnosť objednať sa na konkrétne úkony v súvislosti so žiadosťami o udeľovanie rôznych druhov pobytov, respektíve ich obnovenie," uviedla Matuškovičová. Po vyplnení konkrétnej požiadavky bude podľa nej klientom zaslaný potvrdzujúci e-mail s konkrétnym termínom, na ktorý sa je potrebné dostaviť na príslušné oddelenie cudzineckej polície. Polícia zároveň upozorňuje, že je potrebné sledovať dátum vypršania udelených pobytov, aby sa predišlo situáciám, že žiadosť o ich prípadné obnovenie nebude prijatá. "Objednať sa možno maximálne mesiac vopred," povedala Matuškovičová. Ak niekomu nebol udelený termín z kapacitných dôvodov, prípadne pridelený termín niekomu nebude vyhovovať, zostáva možnosť prísť na oddelenie bez objednania. Objednaní klienti však budú uprednostnení. Viac informácií sa záujemcovia dozvedia na internetovej stránke www.minv.sk . Nápor klientov na úradoch cudzineckej polície predstavuje dlhodobý problém. V minulosti médiá dokonca informovali o neformálnych poradovníkoch, do ktorých sa cudzinci zapisovali a museli dodržiavať ich poradie.


V Barcelone vyšli do ulíc tisíce Kataláncov, protestovali proti referendu

Prezidenta Carlesa Puigdemonta vyzvali, aby odstúpil.

BARCELONA. V Barcelone vyšli do ulíc tisíce Kataláncov, ktorí protestujú proti plánovanému nedeľnému referendu o nezávislosti Katalánska. Ľudia držali nad hlavami obrovskú zástavu Španielska a vyzvali regionálneho prezidenta Carlesa Puigdemonta, aby odstúpil. Politik je verejným zástancom odluky od Španielska.Katalánska vláda aj napriek mnohým opatreniam centrálnej španielskej vlády, ktorá referendum považuje za protiústavné a tvrdí, že sa nesmie uskutočniť, plánuje plebiscit uskutočniť za každých okolností.


Americkí senátori si na hlasovanie už môžu priviesť aj svoje malé deti

K opatreniu došlo týždeň po tom, ako sa Tammy Duckworthová stala prvou americkou senátorkou, ktorá v čase svojho mandátu porodila dieťa.

WASHINGTON. Americký Senát schválil nové pravidlá, na základe ktorých si senátori smú so sebou na hlasovanie o zákonoch priniesť do rokovacej sály aj svoje malé deti. Informovala o tom vo štvrtok spravodajská stanica BBC s tým, že k opatreniu došlo týždeň po tom, ako sa Tammy Duckworthová stala prvou americkou senátorkou, ktorá v čase svojho mandátu porodila dieťa. Demokratická senátorka Duckworthová (50) po pôrode vyjadrila obavy o to, či bude pri výkone ústavných povinností schopná starať sa o svoju novonarodenú dcéru. Senátori v reakcii označili za dôležité, aby boli sami príkladom politiky priateľskej voči rodine. Zmenu v pravidlách následne aj jednomyseľne odsúhlasili. Duckworthová sa poďakovala svojim kolegom z oboch strán politického spektra a explicitne tiež výboru pre určovanie pravidiel v Senáte za to, že "Senát pomohli preniesť do 21. storočia" a uznali, že niektorí čerství rodičia majú aj pracovné povinnosti. Predseda zmieneného výboru Roy Blunt uviedol, že byť rodičom je náročná práca a pravidlá v Senáte by ju nemali ešte sťažovať. "Som rád, že sme to boli schopní urobiť a riešiť tak potreby rodičov v Senáte," povedal Blunt na margo zmeny. Pogratuloval senátorke Duckworthovej a dodal, že sa teší na stretnutie s jej dcérou. Duckworthová porodila minulý týždeň na predmestí Washingtonu svoje druhé dieťa, dcéru Maile. Už predtým patrila k desiatke žien, ktoré porodili dieťa počas toho, ako zastávali funkciu vo federálnom úrade. Jej prvá dcéra Abigail sa totiž narodila v roku 2014, keď bola kongresmankou v Snemovni reprezentantov.


Linka 95 by od mája mohla premávať na druhú stranu Dunaja

Linku 95 majú zatiaľ spustiť len v skúšobnej prevádzke.

BRATISLAVA. Petržalská autobusová linka číslo 95 by od začiatku mája mohla premávať na druhú stranu Dunaja. Trasu linky číslo 95 po otvorení bratislavského Starého mosta a novej električkovej trate do Petržalky skrátili po Muchovo námestie. Ak chcú v súčasnosti cestujúci z Petržalky pokračovať v ceste do centra mesta, musia prestúpiť na električku na Farského ulici a novou električkou prejsť cez Starý most dve zastávky na Šafárikovo námestie. Mestská rada Bratislavy po štvrtkovom prerokovaní materiálu odporúča mestskému zastupiteľstvu požiadať primátora Bratislavy Iva Nesrovnala, aby schválil predĺženie spoja linky číslo 95. Pre agentúru SITA to štvrtok uviedol mestský poslanec a zároveň člen rady Oliver Kríž. Podľa návrhu by každý druhý spoj tejto linky s označením 95X išiel cez Most Apollo na Autobusovú stanicu Mlynské nivy v trase Bosákova, Most Apollo, Košická, Mlynské nivy, Karadžičova, Landererova, Košická, Most Apollo, Einsteinova, Krasovského a Jantárova cesta. Túto linku by však spustili len do skúšobnej prevádzky. Počas troch mesiacov chcú podľa počtu prepravených ľudí zistiť, či ju cestujúci budú využívať. Linka by cez pracovný deň chodila každých osem minút. Kapacity by tak potrebovali zvýšiť o tri autobusy a šiestich vodičov. O linke 95 budú mestskí poslanci rokovať na zastupiteľstve, ktoré bude o dva týždne. Hromadnú dopravu v hlavnom meste financujú z mestského rozpočtu a mesto Bratislava je 100-percentným akcionárom Dopravného podniku Bratislava (DPB). DPB vo štvrtok pre agentúru SITA vo svojom stanovisku uviedol, že dopravu na linkách mestskej hromadnej dopravy vykonávajú v takom rozsahu, ako definuje objednávateľ. Petíciu za obnovenie pôvodnej trasy petržalskej autobusovej linky číslo 95 až na Šafárikovo námestie dovtedy, kým dokončia trať električky po Janíkov dvor, zbieral Oliver Kríž so svojím hnutím Mladá Bratislava dva mesiace, platných bolo 3 009 podpisov. Vlani v polovici novembra petíciu odovzdali do podateľne bratislavského magistrátu a v kópii aj do podateľne DPB. Aby sa petíciou zaoberali bratislavskí mestskí poslanci, musela mať tisíc podpisov. V dôvodovej správe bratislavský magistrát píše, že obnovenie autobusovej linky číslo 95 na Šafárikovo námestie nie je možné v jej pôvodnej trase aj pre to, že na Šafárikovom námestí už nie je priestor na otáčanie autobusov.Agentúra SITA požiadala o stanovisko aj Dopravný podnik Bratislava.


Indii hrozí najväčšia kríza z nedostatku pitnej vody, tvrdí štúdia

V Indii sú takmer tri štvrtiny pitnej vody kontaminované.

NAÍ DILLÍ. Približne 600 miliónov ľudí v Indii zápasí s veľkým až extrémnym nedostatkom vody a v dôsledku nedostatočného prístupu k bezpečnej pitnej vode ročne zomiera okolo dvestotisíc ľudí. Indická vláda vo svojej správe, zverejnenej vo štvrtok, upozorňuje, že Indii hrozí najväčšia kríza z nedostatku pitnej vody v dejinách. Informovala o tom v piatok agentúra DPA. Vláda vo svojej štúdii uvádza, že kríza z nedostatku vody v druhej najľudnatejšej krajine sveta s 1,3 miliardami obyvateľov by sa mala ešte zhoršiť. "Očakáva, že dopyt po pitnej vode v krajine sa do roku 2030 zdvojnásobí," píše sa v zverejnenej správe. Do roku 2020 dôjdu zásoby vody pravdepodobne až 21 veľkým mestám v Indii, čo postihne 100 miliónov ľudí, povedal spoluautor štúdie a poradca pre vládnu politiku Avináš Mišra. V Indii je takmer 70 percent kontaminovanej pitnej vody a krajina sa v indexe kvality vody umiestnila zo 122 štátov na 120. mieste, dodal Mišra. Núdzová situácia, ktorá vznikla v dôsledku zlého hospodárenia s vodnými zdrojmi a rapídnym poklesom úrovne spodných vôd, si podľa Mišru preto vyžaduje naliehavé opatrenia. V roku 2005 zaznamenali pri zavlažovaní v poľnohospodárstve a dodávkach pitnej vody 40-50 percent úbytku vody.


Joko Widodo sa vyhlásil za prezidenta Indonézie

JaAKARTA. Indonézsky prezident Joko Widodo vo štvrtok vyhlásil, že vyhral stredajšie prezidentské voľby v krajine, keď podľa priebežných výsledkov získal 54 percent hlasov. Pre novinárov uviedol, že približne 20 lídrov z juhovýchodnej Ázie a iných regiónov mu už gratulovalo k zabezpečeniu si druhého funkčného obdobia na poste hlavy štátu. Agentúra AP pripomína, že volebný odhad je založený na takzvanom rýchlom sčítavaní hlasov z vybraných volebných miestností, ktoré vykonávajú uznávané organizácie pre výskum verejnej mienky. Podľa Widoda je už zrátaných takmer 100 percent z týchto vybraných volebných miestností. Táto metóda sa pri predchádzajúcich voľbách ukázala ako presná. Widodov rival, generál vo výslužbe Prabowo Subianto, tvrdí, že získal 62 percent hlasov. Zrátali to pracovníci jeho kampane, pričom podobné vyhlásenia mal, aj keď prehral s Widodom v roku 2014. Volebná komisia by mala zverejniť oficiálne výsledky do 22. mája.


Pribudli zákon o matrikách, zákon o mene a priezvisku, či zákon o petičnom práve.

BRATISLAVA. Slov-lex zverejnil ďalších päť prekladov zákonov v maďarčine. Po minuloročnom zverejnení prvého balíka právnych noriem na právnom a informačnom portáli Slov-Lex pribudli zákon o matrikách, zákon o mene a priezvisku, zákon o petičnom práve, zákon o verejných kultúrnych podujatiach a zákon o zhromažďovacom práve. Ide o zákony, ktoré úzko súvisia so základnými ľudskými právami a uplatňovaním menšinových práv. Agentúru SITA o tom informoval riaditeľ kancelárie Úradu splnomocnenca vlády pre národnostné menšiny Zoltán Kovács.Príslušníci piatich národnostných menšín majú právne predpisy aj vo svojich jazykoch dostupné od októbra minulého roka. Na právnom a informačnom portáli Slov-Lex je dostupný výber najdôležitejších zákonov v maďarskom, rómskom, rusínskom, ukrajinskom a nemeckom jazyku. „Niektoré z týchto zákonov boli schválené bezprostredne po podpise memoranda s ministrom spravodlivosti Gáborom Gálom a sú základnými právnymi normami, ktoré garantujú aj práva menšín, zatiaľ však chýbal ich jednotný preklad v maďarskom jazyku. Som nesmierne rád, že ich preklad bol zrealizovaný,“ zdôraznil splnomocnenec vlády pre národnostné menšiny László Bukovszky.Kovács dodáva, že na nových prekladoch pracovali členovia jazykovej poradnej skupiny za maďarský jazyk v zložení výskumná pracovníčka Gizella Szabómihály, právnici Csaba Cúth a Ákos Horony, úradné prekladateľky Lívia Solymos a Eva Méry. Zverejnené zákony sú na https://www.slov-lex.sk/madarsky-jazyk.


STĹPČEK PETRA SCHUTZAČernákov pardon dokonale zapadá do absurdity aj zmenkového príbehu

Kuriózny pardon, o ktorý Černák poprosil Volzovú, lebo prijal objednávku na jej vraždu, dokonale zapadá do absurdity aj zmenkového príbehu. Azda jediná rozumná indícia, že obvinenie Ruska môže byť falošné, je to, že pochádza rovno od Černáka. Keby bývalého televízneho mogula obvinil ktokoľvek iný, sotva by sa našiel niekto, kto by sa ho zastával, akože „in dubio pro reo“. Trebárs aj osobne Volzová, ktorá hovorí, že sa v inkriminovanom čase bála o život. Každé „dubio“ vyzerá byť mimo reality aj vo veci zmeniek s Kočnerom. Dôkazový stav sa zdá byť ešte silnejší než napríklad pri Kuciakovej vražde. Ak by sa niekto ohradzoval, tak sa ho spýtajte, aký iný prívlastok si zaslúži absurdná situácia, keď sa veriteľ prihlási k pohľadávke po osemnástich rokoch. Pričom rovnako dlho by čakal ten istý Rusko, ktorý pri „transparentnosti“ svojho biznisu prišiel takmer o celý majetok. Každý, kto si spomenie, že o zmenke Rusko/Kočner nevedel z manažmentu ani vlastníkov Markízy nikto nič, musí vidieť Ruskovu budúcnosť ako veľmi smutnú.


V niektorých okresoch platí výstraha pred vetrom a dažďom

Meteorológovia varujú aj pred silným vetrom v Tatrách.

BRATISLAVA. Na hrebeňoch Tatier sa môže v sobotu (23.9.) nadránom a dopoludnia vyskytnúť silný vietor. Informuje o tom Slovenský hydrometeorologický ústav (SHMÚ) na svojej webovej stránke. V okresoch Liptovský Mikuláš, Poprad a Brezno očakávajú meteorológovia výskyt vetra, ktorý môže v nárazoch dosiahnuť rýchlosť 115 až 145 kilometrov za hodinu. Na tomto území preto platí výstraha druhého stupňa, predbežne od 04.00 do 09.00 hodiny. "Predpokladaná rýchlosť vetra je v danej ročnej dobe a oblasti nadpriemerná a predstavuje zvýšené nebezpečenstvo pre ľudské aktivity, najmä pre pešiu turistiku a horolezectvo," uvádza SHMÚ. Zároveň pre časť Žilinského a Banskobystrického kraja platí výstraha prvého stupňa. Tá sa vzťahuje na okresy Námestovo, Tvrdošín, Dolný Kubín, Žilina, Martin, Ružomberok a Banská Bystrica. Rovnako výstraha prvého stupňa, ale pred dažďom, platí pre okresy Námestovo, Tvrdošín, Liptovský Mikuláš, Poprad a Kežmarok. Úhrn zrážok by podľa meteorológov mohol dosiahnuť 35 až 45 mm.


Slovensko vlani neznížilo podiel emisií oxidu uhličitého

Podiel oxidu uhličitého neznížilo celkovo osem krajín.

BRUSEL. Členské krajiny Európskej únie (EÚ) znížili v roku 2018 svoje emisie oxidu uhličitého (CO2) o 2,5 percenta v porovnaní s rokom 2017, avšak toto úsilie bolo obmedzené vysokým zvýšením uhlíkových emisií vo ôsmich krajinách vrátane Slovenska. Uviedol to v stredu Eurostat, štatistický úrad EÚ. Podľa údajov Eurostatu sa emisie CO2 zo spaľovania fosílnych palív znížili v 20 z 28 členských štátov. Najväčší pokles bol zaznamenaný v Portugalsku (pokles o 9 % oproti stavu z roku 2017), Bulharsku (-8,1 %), Írsku (-6,8 %), Nemecku (-5,4 %), Holandsku (-4,6 %) a Chorvátsku (-4,3 %). Na druhej strane, bol nárast emisií CO2 vlani zaznamenaný vo ôsmich členských krajinách. Najvyšší nárast uhlíkových emisií mali vlani Lotyšsko (8,5 %), Malta (6,7 %) a Estónsko (4,5 %), za nimi v závese boli Luxembursko (3,7 %), Poľsko (3,5 %), Slovensko (2,4 %), Fínsko (1,9 %) a nakoniec Litva (0,6 %). Emisie CO2 významne prispievajú ku globálnemu otepľovaniu planéty a predstavujú približne 80 % všetkých emisií skleníkových plynov v EÚ. Podľa štatistických údajov Nemecko prispelo vlani v EÚ celkom 22,5 % emisiami CO2. Na druhom mieste bolo Spojené kráľovstvo (11,4 %), potom Francúzsko, Poľsko a Taliansko (okolo 10 %). Podiel Slovenska v EÚ bol 0,9-percentný, najmenej z celoeurópskeho podielu prispeli Lotyšsko (0,2 %) a Litva (0,4 %). EÚ si dala za cieľ znížiť svoje emisie skleníkových plynov o 20 % v porovnaní s úrovňou v roku 1990 už do roku 2020 a o 40 % do roku 2030.


Energeticky náročné podniky dostanú kompenzácie od štátu

V tomto roku rezort hospodárstva rozdelí podnikom s nárokom na kompenzáciu 40 miliónov eur.

BRATISLAVA. Slovenské energeticky náročné podniky sa už čoskoro dočkajú peňazí od štátu ako kompenzácie za tarifu za prevádzkovanie systému, ktorú platia v cenách za elektrinu. Ministerstvo hospodárstva SR (MH) už vyhlásilo výzvu na prekladanie žiadostí na poskytnutie kompenzácie. V tomto roku rezort rozdelí podnikom, ktoré budú mať nárok na kompenzáciu, celkovo 40 miliónov eur. „Cieľom kompenzácie je zníženie nákladov elektroenergeticky náročným podnikom z dôvodu vysokých platieb za cenu elektriny,“ uviedlo ministerstvo. Spoločnosti musia svoje žiadosti o poskytnutie kompenzácie zaslať na ministerstvo hospodárstva do konca augusta tohto roka. Poskytnutie kompenzácie za tarifu za prevádzkovanie systému oprávneným energeticky náročným podnikom je ešte predmetom notifikačného procesu. „Poskytnutie finančných prostriedkov bude realizované až po vydaní rozhodnutia Európskej komisie, ktorým komisia potvrdí súlad tohto opatrenia s príslušnými pravidlami štátnej pomoci,“ upozornilo ministerstvo. Tarifu za prevádzkovanie systému platia všetci odberatelia v koncových cenách za elektrinu. O zníženie tarify, ktorá okrem iného obsahuje podporu zelenej elektriny či domáceho baníctva, budú môcť požiadať podniky z vyše 60 priemyselných odvetví. O kompenzáciu, vďaka ktorej sa zníži koncová cena elektriny, sa môžu uchádzať len energeticky náročné podniky. Elektroenergetická náročnosť podniku sa vypočíta ako podiel nákladov podniku na elektrinu a hrubej pridanej hodnoty podniku. „Na účel výpočtu spotreby elektriny v podniku sa použijú referenčné hodnoty efektívnosti spotreby elektriny za príslušné odvetvie, ak sú dostupné. Ak nie sú dostupné, použije sa aritmetický priemer za posledné tri roky, za ktoré sú údaje dostupné,“ dodal rezort hospodárstva. Spoločnosť taktiež musí mať za predchádzajúci rok uhradenú tarifu za prevádzkovanie systému. Ďalším predpokladom vyplatenia kompenzácie je, že voči podniku nie je vedené konkurzné konanie, nie je v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku. Rovnako podmienkou je, že voči podniku nie je vedený výkon rozhodnutia, podnik nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie a je zapísaný v registri partnerov verejného sektora, ak ide o právnickú osobu alebo fyzickú osobu – podnikateľa, ktorá má povinnosť zapisovať sa do registra partnerov verejného sektora. Pri prijímaní novely zákona o podpore obnoviteľných zdrojov energií a vysoko účinnej kombinovanej výroby tepla a elektriny, vďaka ktorej je možné poskytnúť energeticky náročným podnikom štátnu kompenzáciu, sa hovorilo o zhruba dvesto spoločnostiach, ktoré budú mať na ňu nárok.


Výruby vo Vrátnej doline súvisia s veternou kalamitou

Vyrúbané plochy vo Vrátnej doline sa nachádzajú na území národného parku s tretím stupňom ochran.

BRATISLAVA . Rozsiahle výruby lesov vo Vrátnej doline v Národnom parku (NP) Malá Fatra súvisia so spracovaním vetrovej kalamity, ktorá postihla dolinu v zime v roku 2017. Štátna ochrana prírody SR, pod ktorú národné parky patria, v reakcii na kritiku výrubov zo strany ochranárov a návštevníkov vysvetlila, že ide o hospodárske lesy a umelo vysadené nepôvodné smrekové monokultúry, ktoré sú veľmi citlivé na poškodenie nielen vetrom. Taktiež ide o pozemky v súkromnom vlastníctve, pričom vlastníci majú zo zákona o lesoch povinnosť kalamitu spracovať v čo najkratšom čase. Výnimku z tejto povinnosti tvoria rezervácie s najvyšším, piatym stupňom ochrany, kde je ťažba dreva, ako aj spracovanie kalamity zakázané. Ako uviedla Gabriela Kalašová zo Správy NP Malá Fatra, výruby slúžia najmä ako prevencia proti šíreniu podkôrneho a drevokazného hmyzu, ktorý na takéto kalamitné plochy lesa obvykle naletí. "Ak padne v kalamite napríklad 75 percent lesa, vyrúbe sa všetko, pretože zvyšok je nestabilný a nevydržal by nápor vetra. Tak boli vyrúbané naozaj veľké plochy priamo v národnom parku," konštatovala. Zdôraznila tiež, že vyrúbané plochy vo Vrátnej doline sa nachádzajú na území národného parku s tretím stupňom ochrany, kde lesnícke subjekty môžu hospodáriť v súlade so zákonom o lesoch. Kalašová pripomenula, že minister životného prostredia László Sólymos už viackrát deklaroval snahu zmeniť túto situáciu a legislatívne posilniť ochranu prírody v národných parkoch, napríklad aj tak, aby sa v lesoch hospodárilo prírode blízkym spôsobom. S ministerstvom pôdohospodárstva, v gescii ktorého je hospodárenie v lesoch, chce spolupracovať na dohode a prijatí systémových riešení, ktorými sa zadefinujú základy trvalo udržateľného spôsobu hospodárenia v lesoch.


Hamšík v Taliansku exceloval, strelil gól a tri razy asistoval

RÍM. Futbalisti Neapolu v nedeľňajšom dueli šestnásteho kola najvyššej talianskej súťaže Serie A nedali šancu Cagliari a zvíťazili na jeho ihrisku presvedčivo 5:0. Jednou z ústredných postáv zápasu bol aj 29-ročný slovenský stredopoliar Marek Hamšík, ktorý v 45. minúte upravil na priebežných 2:0 a k tomu pridal ešte tri asistencie. Hamšík si vytvoril osobný rekord, predtým dosiahol v jednom zápase maximálne tri body. Slovenský stredopoliar odohral senzačný zápas, jeho úspešnosť prihrávok bola 95 percent, pre spoluhráčov vytvoril päť príležitostí. V 34. minúte prihral na úvodný presný zásah Driesovi Mertensovi, tesne po prestávke pripravil gól pre Piotra Zieliňského a v 72. minúte asistoval Mertensovi na jeho tretí gól v stretnutí. Hamšík strelil v tejto sezóne už celkovo sedem gólov, z toho päť v talianskej lige. Slovák tiež na ďalších šesť gólov asistoval. Ak to zoberieme hokejovo, Hamšík je s jedenástimi bodmi najproduktívnejším hráčom SSC a tiež patrí v tejto štatistike medzi desať najlepších hráčov Serie A. Celkovo strelil Hamšík v drese Neapola už 105 gólov vo všetkých súťažných dueloch, čím sa v historickej tabuľke odpútal od Uruguajčana Edinsona Cavaniho. Na dosah má Attilu Sallustra (108 gólov) i Diega Armanda Maradonu, ktorý je so 115 zásahmi najlepším kanonierom v histórii SSC. Pozíciu lídra si poistil Juventus, ktorý v mestskom derby zdolal FC Turín 3:1. Dvoma gólmi sa pod triumf úradujúceho majstra podpísal argentínsky útočník Gonzalo Higuain. Cagliari - Neapol 0:5 (0:2)Góly: 34., 69. a 72. Mertens, 45. HAMŠÍK, 51. Zieliňski /slovenský stredopoliar Marek Hamšík (Neapol) odohral celý zápas, v 45. minúte skóroval, trikrát asistoval a v 74. minúte dostal žltú kartu/ Atalanta Bergamo - Udinese Calcio 1:3 (0:0)Góly: 47. Kurtič - 45. Zapata, 72. Fofana, 87. Thereau Bologna FC - Empoli FC 0:0 US Palermo - Chievo Verona 0:2 (0:1)Góly: 14. Birsa, 49. Pellissier FC Turín - Juventus Turín 1:3 (1:1)Góly: 16. Belotti - 28. a 82. Higuain, 90.+2 Pjanič Inter Miláno - FC Janov 2:0 (1:0) Góly: 38. a 69. Brozovič


Hasiči varujú pred zakladaním ohňa

Zvýšené nebezpečenstvo vzniku požiaru platí pre 18 okresov.

BRATISLAVA. Pri dlhotrvajúcom horúcom počasí narastá nebezpečenstvo vzniku požiaru v prírode. Hasiči preto varujú pred zakladaním ohňa. Čas zvýšeného nebezpečenstva vzniku požiaru totiž momentálne platí pre 18 okresov na Slovensku. Hasiči upozorňujú, že aj z malého ohňa môže vzniknúť rozsiahly požiar. Podľa nich je dôležité rešpektovať a brať na vedomie zákazy a odporúčania, ktoré v horúcom období platia v lesoch, na lúkach a iných trávnatých a prírodných plochách. Tie sú uvedené na značkách, ktoré sú umiestnené na viditeľných miestach. "Rovnako je nesmierne dôležité sledovať aktuálne výstrahy, ktoré vydáva Hasičského a záchranného zboru (HaZZ) a sú denne aktualizované na stránke www.hasicisr.sk v sekcii dôležité oznamy (pravý stĺpec - čas zvýšeného nebezpečenstva vzniku požiaru). V prípade, že je pre aktuálne obdobie vydaná výstraha a zákaz zakladania ohnísk, je potrebné brať ju na vedomie, nakoľko má svoje opodstatnené dôvody a existuje zvýšene riziko vzniku požiarov," podotkla Zuzana Farkasová z Prezídia HaZZ. Okresné riaditeľstvá HaZZ vyhlasujú čas zvýšeného nebezpečenstva vzniku požiaru pre jednotlivé okresy na Slovensku, pričom v súvislosti s týmto vyhlásením sa zakazuje najmä fajčiť, odhadzovať horiace či tlejúce predmety alebo používať otvorený plameň na miestach so zvýšeným nebezpečenstvom vzniku požiaru. Taktiež vypaľovať porasty bylín, kríkov, stromov či spaľovať horľavé látky na lesných pozemkoch, pre ktoré je vyhlásený čas zvýšeného nebezpečenstva vzniku požiaru a v ich ochrannom pásme. Okresné riaditeľstvo môže uložiť pokutu právnickej osobe a podnikajúcej fyzickej osobe, ktorá takýto zákaz poruší, až do výšky 16.596 eur. Fyzickej osobe môže byť uložená pokuta do výšky 331 eur.


Občianku Slovenska so synmi poslali vo Švédsku za mreže za podvody

V rokoch 2006-2015 dostala rodina sociálne dávky vo výške približne 945-tisíc eur.

ŠTOKHOLM. Švédsky okresný súd v meste Malmö poslal do väzenia 49-ročnú Vlastu B. so slovenským aj slovinským občianstvom a takisto jej dvoch dospelých synov za podvádzanie úradov. Starší brat František B. (32) totiž vyše desať rokov prestieral, že je mentálne postihnutý, aby rodina mohla dostávať vo Švédsku sociálne dávky. Informoval o tom vo štvrtok spravodajský portál thelocal.se. Vlasta B. tvrdila, že jej syn potrebuje plienky a pomoc pri všetkých úkonoch, uviedol švédsky súd. Na základe toho zamestnanci zdravotníctva vystavili rodine potrebné dokumenty, aby mohla dostávať finančnú pomoc na zaplatenie starostlivosti o syna. "Preto bol rodine priznaný príspevok na asistenciu a matka bola najatá ako jeho osobná asistentka," dodal súd. Jej synovi priznali prvýkrát nárok na asistenciu v roku 2000, keď mal okolo 15 rokov. V rokoch 2006-2015 dostala rodina sociálne dávky vo výške takmer deväť miliónov švédskych korún (približne 945-tisíc eur). Úrady prestali rodine vyplácať dávky v roku 2015, keďže od roku 2001 dostali niekoľko upozornení a v roku 2012 aj policajnú správu z vyšetrovania. Starší syn Vlasty B., 32-ročný František B., povedal súdu, že predstieral mentálne postihnutie, takže ľudia sa s ním nemohli kontaktovať ani komunikovať. Avšak František B. odmietol obvinenie z podvodu a vyhlásil, že ho ku ľsti donútila vyhrážkami iná, nemenovaná osoba. Uvádza sa to v dokumentoch súdu, ako vo štvrtok napísal portál thelocal.se. František B., ktorý sa s matkou a bratom presťahoval do Švédska v roku 1998, dostal na súde dva roky väzenia. Súd udelil matke aj jej mladšiemu synovi Marianovi B. (30) po tri roky väzenia. Obaja popreli, že úradom poskytli nepravdivé informácie o Františkovom stave. Súd tiež nariadil trojici, aby nahradila škody "rovnajúce sa celkovej výške dávok, ktoré boli vyplatené na základe mylných dôvodov".


Slony stále vymierajú, sú na tom najhoršie za posledných 25 rokov

Za poklesom je pytliactvo a prudký nárast obyvateľstva, ktoré slony vytláča z ich prirodzeného prostredia.

BRATISLAVA. Slon africký je jedno z najcharakteristickejších zvierat tohto kontinentu – je ťažké predstaviť si typickú africkú savanu a zabudnúť pri tom na toto majestátne zviera. Čoskoro nebudeme mať na výber. Africké slony utrpeli za posledných dvadsaťpäť rokov najhoršie straty vo svojej populácii, píše sa v správe od Medzinárodnej únie na ochranu prírody a prírodných zdrojov (IUCN). Na vine je pytliactvo. Zvýšený dopyt po slonovine na ázijskom čiernom trhu viedol k jeho prudkému rastu. „Organizované gangy operujú v Afrike vo veľkej miere a pašujú slonovinu do Ázie. Rozšírené pytliactvo je hlavným dôvodom poklesu počtu slonov,“ povedala pre Africanews Ginette Hemley zo Svetového fondu pre ochranu prírody (WWF) Nie je to však jediný dôvod ich ohrozenia. Rýchlo rastúce obyvateľstvo Afriky vytláča slony z ich prirodzeného prostredia. Čísla sú naozaj alarmujúce – slonov je dnes v Afrike približne 415-tisíc. Za posledných desať rokov ich teda ubudlo až 11-tisíc. Najhoršie sú štatistiky v Tanzánii, ktorá stratila viac ako šesťdesiat percent svojej slonej populácie. Osud slonov afrických bude jedna z hlavných tém na medzinárodnej konferencii CITES – Dohovore o medzinárodnom obchode s ohrozenými druhmi voľne žijúcich živočíchov a rastlín. Rýchlo rastúci ilegálny obchod s ohrozenými druhmi zvierat kladie na túto konferenciu vysoký nátlak. Viac ako tritisíc ochrancov prírody a vládnych zástupcov rozhodne v Johannesburgu o reguláciách a zákonoch, ktoré môžu razantne ovplyvniť budúcnosť mnohých druhov zvierat.


Tréner nezvládol prehru zverenca, pobil sa s jeho súperom

Portorický boxer sa pobil s trénerom súpera.

BRATISLAVA. Čo by ste robili, keby ste neboli v ringu dva roky a potom by ste knokautovali úhlavného rivala? Padli na kolená a oslavovali s fanúšikmi? Juan Manual Lopez si vybral omnoho agresívnejšiu formu oslavy. Pobil sa s trénerom súpera. Portoričan v 11. kole sa pokúsil prinútiť rozhodcu, aby ukončil zápas proti Wilfredovi Vázquezovi juniorovi, ktorý po brutálnej sérii úderov ledva stál na nohách. Následne sa zapojil do agresívnej hádky s členom Vázquezovho tímu, ktorý skočil do ringu. Nasledovala desaťsekundová bitka, ktorá by pokračovala, keby ich neoddelili členovia bezpečnostných jednotiek zápasu.


Členom opozície po celom Rusku prehľadávajú kancelárie

Kremeľ sa podľa agentúry AFP snaží zatlačiť na svojich kritikov.

MOSKVA. Predstavitelia ruskej opozície v utorok oznámili, že v ich kanceláriách na celom území Ruska začali vyšetrovatelia vykonávať razie. Ako napísala agentúra AFP, ide o najnovší krok Ruska s cieľom zatlačiť na kritikov ruskej vlády. Razie sa začali v utorok okolo 06.00 h a konajú sa najmenej na 30 rôznych adresách, napísal na Twitteri hlavný opozičný politik Alexej Navaľnyj. Zásahy vyšetrovateľov voči opozícii sa začali menej než týždeň po tom, ako bola do registra tzv. zahraničných agentov zaradená nadácia Fond boja s korupciou (FBK), ktorú založil Navaľnyj. Ruské oficiálne miesta totiž tvrdia, že FBK dostáva financie zo zahraničných organizácií, čo samotný fond odmieta a tvrdí, že je financovaný "výlučne občanmi Ruskej federácie". "Systém presadzovania práva v Rusku vynakladá všetko úsilie na ochranu skorumpovaných úradníkov a úplatkárov," uviedol Navaľnyj na spomínanej sociálnej sieti. Riaditeľ FBK Ivan Ždanov oznámil, že razie prebiehajú v 15 mestách, a dodal, že vyšetrovatelia sa nachádzajú aj pred budovou FBK v Moskve. Masové policajné razie prebehli v desiatkach opozičných regionálnych štáboch aj v septembri. Konali sa krátko po tom, ako vládna strana v nedávnych komunálnych voľbách utrpela výrazné strany.


Analytik Fischer: K veľkej zmene by nemalo dôjsť, prezidentkou bude Hillary

Dušan Fischer zo Slovenskej spoločnosti pre zahraničnú politiku tvrdí, že Donald trump je podľa neho nekonzistentný a neschopný sa koncentrovať.

BRATISLAVA. Predpokladám, že ďalšou americkou prezidentkou bude Hillary Clintonová, teda aspoň podľa všetkého sa to tak javí. Pred treťou kandidátskou debatou na amerického prezidenta, ktorá bude už dnes, to povedal Dušan Fischer zo Slovenskej spoločnosti pre zahraničnú politiku (SFPA). Voliči budú rozhodovať o budúcom prezidentovi medzi republikánskym kandidátom Donaldom Trumpom a demokratkou Clintonovou. "Zatiaľ to vyzerá tak, že prieskumy, ktoré používa Clintonová, sú dôveryhodnejšie, pričom, naopak, Trump používa väčšinou len prieskumy, v ktorých sám vyhráva, ktorých je málo, sú obmedzené a ktoré majú veľmi pochybný zber dát," vysvetľuje Fischer. Domnieva sa, že americkí voliči sú už polarizovaní, a preto neočakáva, že by sa percentá v tejto fáze prezidentskej kampane ešte nejako výrazne menili. Zmeniť by sa podľa neho mohli už iba v prípade, ak by sa odhalili na kandidátov väčšie škandály. "Ale za týchto okolností už ani tretia debata, ktorá má byť dnes, nejako výrazne neovplyvní výsledok," myslí si Fischer. Na otázku TASR, čo presne vystihuje Trumpa ako kandidáta, Fischer uviedol, že je podľa neho nekonzistentný a neschopný sa koncentrovať. "Nedokáže udržať myšlienku dlhšie ako 20 sekúnd. V priebehu pár sekúnd dokáže preskočiť cez päť rôznych tém a to si myslím, že je jeho obrovský problém," konštatuje Fischer. "Je proste šoumen, ktorý robí v biznise a pozná médiá. Vedel, že ak bude pre ne dostatočne dostupný, bude mať aj obrovskú pozornosť a ľudia sa na neho nalepia. Jeho stratégiou je, že si nerozširuje voličskú základňu, ale upevňuje si už tú, ktorú má," upozorňuje. Pripúšťa, že Trump s ňou s najväčšou pravdepodobnosťou nevyhrá, pretože mu nestačí mať 40 percent voličov, ale zároveň si myslí, že v roku 2018 až 2019, keď založí televíziu, ktorá sa bude volať Trump, hneď si získa 40 miliónov divákov a o to mu podľa odborníka išlo. "Ľudia vždy počúvajú na superlatívy, hovorí, že bude najlepší. Keď sa však na jeho prejav pozrie lingvista, tak jeho vety nedávajú zmysel, ale počúvajú sa veľmi dobre," spresňuje. Clintonovú na jednej strane podľa Fischera charakterizuje strohosť, keďže posledné desaťročia je pod kontrolou médií. "Zmenilo sa to, keď vstúpila do Bieleho domu. Jej spolužiaci si všímali, že zrazu to nebola tá Hillary, ktorá si hovorila, čo chcela, a bojovala za ľudské práva. Zrazu to bola ustrojená prvá dáma, ktorá si dávala pozor na to, čo povie," hovorí odborník, pričom si myslí, že práve strojenosť jej uberá na priazni. "Naopak, jej silnou stránkou je určite skúsenosť s politikou a ľuďmi. To, že vo svojom vnútri vie nájsť tú mladú Hillary, ktorá tiež mala svoje idealistické plány, hovorila o budúcnosti bez zbraní a o reforme zdravotníctva v 90. rokoch. Vie s ľuďmi rýchlo nadviazať priateľský vzťah," dodáva. Podľa jeho slov je bojovníčka, ktorá chce hru dohrať až do konca.


Clintonová a katolíčka? Trump pokazil charitatívnu večeru

Tu ju máme, predstierajúc, že je katolíčka, vyhlásil na charitatívnom večere republikánsky kandidát na prezidenta Donald Trump.

WASHINGTON, BRATISLAVA. Charitatívna večera v newyorskom hoteli Walfdorf Astoria mala byť miestom, kde si deň po poslednej debate obaja americkí prezidentskí kandidáti sadnú za jeden stôl a vymenia si komplimenty. Napokon z toho bol čudný večer. Mohol za to republikán Donald Trump, ktorý porušil dlhoročnú tradíciu a večeru zneužil na vlastnú kampaň. Svojej súperke Hillary Clintonovej adresoval viaceré urážky a podobne ako v minulosti ich vydával len za vtipy. Namiesto smiechu si však z obecenstva vypočul len bučanie. Charitatívna večera sa koná pravidelne tretí októbrový štvrtok už od roku 1945. Tradíciu založila americká katolícka cirkev na počesť Ala Smitha, prvého katolíckeho kandidáta na amerického prezidenta. Tu sú najčudnejšie momenty charitatívneho večera, ktorý mal aspoň jedno pozitívum – výťažok z neho išiel na charitu. Trump: „Viete, prezident mi povedal, aby som prestal nariekať. Ale médiá sú tento rok zaujaté viac ako kedykoľvek predtým, kedykoľvek predtým. Chcete dôkaz? Michelle Obamová prednesie prejav a všetci ho milujú. Všetci. Potom moja manželka Melania prednesie ten istý prejav. A ľudia sa do nej pustia.“ Clintonová: „Táto miestnosť je dnes plná mainstreamových republikánov. Alebo, ako ich voláme dnes, Clintonovej priaznivcov.“ Trump (o Clintonovej): „Tu ju máme tento večer. Na verejnosti, predstierajúc, že ku katolíkom necíti nenávisť.“


Nacvičujeme obranu, tvrdí Moskva o vojenských manévroch

Rusko odmieta tvrdenia o nacvičovaní invázie.

MOSKVA. Ruský rezort obrany v utorok uviedol, že spoločné vojenské cvičenia s Bieloruskom budú mať čisto obranný charakter. Zdôraznil tiež, že odmieta tvrdenia, že by manévre mohli byť využité na prípravu vpádov do Poľska, Litvy či Ukrajiny, informuje agentúra Reuters. Na cvičeniach Zapad 2017 sa budúci mesiac zúčastní celkovo takmer 13.000 ruských a bieloruských armádnych príslušníkov a takmer 700 kusov vojenskej techniky, citovali ruské tlačové agentúry vyjadrenie námestníka ruského ministra obrany Alexandra Fomina. Uvedené počty sú podľa jeho slov v súlade s medzinárodnými pravidlami. Generálny tajomník NATO Jens Stoltenberg povedal, že aliancia bude tieto cvičenia ostro sledovať, a apeloval na ich otvorenosť a zákonnosť. Námestník bieloruského ministra obrany Oleg Belokonev dnes uviedol, že z Bieloruska stiahnu po cvičeniach všetkých vojakov a techniku, ktorú do krajiny na manévre dopravili.


Turecký šéf diplomacie vyčítal Európe slabú podporu po neúspešnom puči

Mevlüt Čavušoglu uviedol, že prívženci duchovného Gülena sú zastúpení vo všetkých sférach správy,

BRUSEL, ŠTRASBURG. Európski partneri nevyjadrili Turecku dostatočnú empatiu a podporu po júlovom neúspešnom pokuse o prevrat, vyhlásil v stredu turecký minister zahraničných vecí Mevlüt Čavušoglu. Povedal to na zasadnutí Výboru zástupcov ministrov Rady Európy v Štrasburgu. Turecký minister pokus o prevrat odsúdil a uviedol, že prívrženci duchovného Fethullaha Gülena, ktorého turecká vláda obviňuje z prípravy puču, sú zastúpení vo všetkých sférach štátnej správy. Na druhej strane sa vyjadril proti obnoveniu trestu smrti, hoci hrdelný trest podmienečne podporil turecký prezident Recep Tayyip Erdogan. Viacero členov výboru Rady Európy (RE) vrátane štátneho tajomníka Ministerstva zahraničných vecí a európskych záležitostí SR Lukáša Parízka, ktorý zastupoval Slovensko na zasadnutí, vyjadrili solidaritu tureckým demokraticky zvoleným inštitúciám. Podľa Parízka je pokračovanie politického dialógu s Ankarou nevyhnutné. Členovia výboru naopak apelovali na Turecko, aby dodržiavalo zásady právneho štátu a Európsky dohovor o ľudských právach. Ten jasne vylučuje trest smrti. Turecko je riadnym členom RE a organizácia členstvo povoľuje len štátom, ktoré trest smrti zrušili, alebo ako v prípade Ruska prijali moratórium na uplatňovanie hrdelného trestu.


Meteorológovia varujú pred poľadovicou

Vodiči by mali byť opatrní najmä na mostoch a pri vodných tokoch, kde je vyššie riziko jej tvorby.

BRATISLAVA. Poľadovica sa vo štvrtok večer môže tvoriť na cestách západného, južného a východného Slovenska. Varuje pred tým Slovenský hydrometeorologický ústav (SHMÚ). Vydal výstrahu prvého stupňa. So zľadovatenými vozovkami treba počítať do piatkového (10.2.) rána. Miestami môže totiž po celý čas mrholiť. Na poľadovicu upozorňuje aj Slovenská správa ciest (SSC). Vodiči by podľa nej mali byť opatrní najmä na mostoch a pri vodných tokoch, kde je vyššie riziko jej tvorby. Taktiež by mali spozornieť v okresoch Michalovce a Sobrance, stále tam platí prvý situačný stupeň kalamitnej situácie. Snehové reťaze je nutné použiť na ceste II/584 v úseku Srdiečko - Bystrá pre všetku dopravu. Horské priechody sú zjazdné, takisto všetky sledované diaľničné úseky, rýchlostné cesty a cesty I., II. a III. triedy.


Procházková a Klementová skončili v kvalifikácii šprintu - Online prenos - ZOH 2018

Prenos ste mohli sledovať online s nami.

PJONGČANG. Slovenské reprezentantky Alena Procházková a Barbora Klementová nepostúpili z kvalifikácie šprintu žien klasickou technikou do štvrťfinále na zimných olympijských hrách 2018 v Pjongčangu. Procházkovej k postupu chýbalo iba 59 stotín, obsadila 31. miesto. Klementová skončila na 53. pozícii.


Slováci idú do Pjongčangu s novým maskotom aj sprievodnou piesňou Richarda Müllera

Do Pjongčangu vysiela Slovenský paralympijský výbor silný tím v zjazdovom lyžovaní.

BRATISLAVA. Už v piatok 2. marca slovenská výprava odcestuje na zimné paralympijské hry 2018 do kórejského Pjongčangu. Dovedna bude mať pätnásť športovcov v dvoch odvetviach - zjazdovom lyžovaní a curlingu na vozíku. Pre Slovákov sú tieto XII. zimné paralympijské hry už siedme ZPH v ére samostatnosti. Do Pjongčangu vysiela Slovenský paralympijský výbor (SPV) silný tím v zjazdovom lyžovaní, v ktorom budú všetci úspešní zástupcovia z dvoch posledných ZPH, vyššie ambície budú mať pri svojom druhom vystúpení aj curleri. S odkazom "Sme si rovní" vysielame náš paralympijský tím do sveta a zároveň ním otvárame rovnomennú novú platformu, ktorá má ambície upozorňovať na rôzne problematické spoločenské otázky. Tesne pred bránami hier zostali parahokejisti, ktorí vôbec prvýkrát v histórii absolvovali priamu kvalifikáciu o postup. Ich vystúpenie a neustály progres dáva nádej, že už na ďalších ZPH by mohli rozšíriť počet slovenských účastníkov. Maskotom slovenskej výprav bude biely lišiak "Tom" podľa námetu Kristiána Biľa zo Základnej školy Malcov ako dielo výtvarníka Miroslava Regítka. Prvým maskotom paralympijského tímu bol v Aténach 2004 tigrík Tigi. Po ňom nasledovali vtáčik Fubi (Turín 2006), dráčik Drago (Peking 2008), sobík Bobo (Vancouver 2010), kocúr Tomi (Londýn 2012), vločka Snežko (Soči 2014) a papagáj Parádko (Rio 2016). Všetky sa zrodili z námetov malých výtvarníkov v detských súťažiach. Pri príležitosti účasti Slovákov na ZPH 2018 v Pjongčangu vyšla pred necelým týždňom aj poštová známka, autorom je akademický maliar Igor Piačka. Náklad známky je 200-tisíc kusov a u obálok 3100 kusov. Kolekciu oblečenia slovenskej výpravy na ZPH tvorili pomerne dlho. "Ide o reprezentatívnu a pútavú kolekciu so zvýraznením štátneho znaku a v maximálnej snahe zabezpečenia konformity a účelnosti vzhľadom na očakávané poveternostné podmienky v dejisku hier. Kolekciu tvorí zimné, zimné - nástupové, voľnočasové spoločenské a voľnočasové športové oblečenie," informoval Slovenský paralympijský výbor. Dve časti kolekcie sú ladené v bielo-čiernej kombinácii a šedej farbe, ďalšie časti kolekcie sú v národnej bielo-modro-červenej kombinácii. Oblečenie v stredu večer v Bratislave prezentovali formou netradičnej módnej šou, do prehliadky sa zapojili špičkoví slovenskí návrhári. Ide o modely z kolekcie Lenky Sršňovej, Andrey Pojezdálovej, Janky Kuzmovej, Borisa Hanečku a Rozbora Couture. Počas prehliadky sa v úlohe modelov a modeliek predstavili športovci, ktorí budú reprezentovať Slovensko na hrách. "Bola to nová, zaujímavá skúsenosť. Priznám sa, mala som trošku stres, bola som aj trochu roztrasená, je to pre mňa niečo neznáme. V konečnom dôsledku som si to však všetko užila a rada si to zopakujem aj nabudúce," povedala o novej úlohe čerstvá držiteľka veľkého krištáľového glóbusu za celkové prvenstvo vo Svetovom pohári v sezóne 2017/2018 Henrieta Farkašová.  Podobne ako na svahu, aj na móle išla prvá jej navádzačka Natália Šubrtová: "Ja chodím vždy prvá, takže pre nás je to taký zvyk, akurát sme vymenili lyže za mólo," zažartovala. "Bola to veľmi príjemná skúsenosť, aj keď v zákulisí je to veľmi hektické. No už si to vieme porovnať s tou štartovou atmosférou." Hlavným motívom stredajšieho galavečera SPV a cesty Slovákov do Pjongčangu je heslo "Sme si rovní". "S týmto odkazom vysielame náš paralympijský tím do sveta a zároveň ním otvárame rovnomennú novú platformu, ktorá má ambície upozorňovať na rôzne problematické spoločenské otázky. Jednou z takýchto tém je aj móda pre zdravotne znevýhodnených. Málokto si uvedomuje, že človek na vozíku potrebuje na mieru šité oblečenie. Predovšetkým ženy majú v tomto ohľade hendikep, pretože je pre ne náročné sa pekne a módne obliecť. Prehliadka na tento problém upozorňuje," referuje SPV. V stredu večer bolo možné na móle vidieť hendikepované modelky a modelov primárne z radov SPV. Slovákov na ceste do Kórejskej republiky odprevadí nová pieseň s videoklipom v podaní Richarda Müllera, ktorá korešponduje s heslom "Sme si rovní". "Keď mi môj manažér povedal, o aký projekt ide, neváhal som. Oslovil som spolupracovníkov - Petra Uličného, ktorý napísal text, a tiež Ondreja Gregora Brzobohatého, s ktorým pripravili naozaj krásnu skladbu. Nahrávali sme ju v Prahe, s výsledkom som veľmi spokojný. K piesni vznikol aj klip, čo ma teší. Videl som zatiaľ len hrubý zostrih a som rád, že sa do projektu zapojili aj mnohí kolegovia a osobnosti Slovenska. Samozrejme, takto verejne by som sa im chcel poďakovať. Ak moja účasť na tomto projekte akokoľvek pomôže k tomu, aby sme 'Si boli rovní', budem naozaj šťastný," priblížil Richard Müller vznik piesne. V slovenských farbách debutovali športovci (dovedna ich bolo 11) na ZPH v nórskom Lillehammeri 1994, kde odštartovali svoje účinkovanie ziskom piatich cenných kovov. O štyri roky neskôr v japonskom Nagane to už bolo desať medailí, v Salt Lake City 2002 deväť a v Turíne 2006 dve medaily. športovcov bude reprezentovať Slovensko na ZPH 2018 v Pjongčangu. Na prvých štyroch svojich ZPH získali Slováci 26 medailí, ale stále chýbalo zlato. Túto dlhoročnú túžbu naplnila mladá generácia lyžiarov, ktorá vo Vancouveri 2010 medailovo explodovala. Zrakovo znevýhodnená dvojica Jakub Krako a Henrieta Farkašová vybojovala spolu so svojimi navádzačmi Jurajom Mederom, resp. Natáliou Šubrtovou po troch zlatých a jednej striebornej medaile. Slovensko sa vrátilo z Kanady so ziskom 11 medailí (6 - 2 - 3) a 4. miestom v celkovej bilancii krajín. Na tento úspech sa zjazdárom podarilo nadviazať aj v roku 2014 v Soči, kde mali medalovú bilanciu 3 - 2 - 2) a Slovensko obsadilo v konečnom účtovaní 6. miesto pred viacerými veľmocami v zimných športoch. V Soči navyše debutovalo družstvo SR v curlingu na vozíku 6. miestom. /9. - 18. marca 2018/ ŠPORTOVCI Zjazdové lyžovanie: Henrieta Farkašová, Natália Šubrtová (navádzačka), Jakub Krako, Branislav Brozman (navádzač), Miroslav Haraus, Maroš Hudík (navádzač), Marek Kubačka, Mária Zaťovičová (navádzačka), Martin France, Petra Smaržová Curling na vozíku: Radoslav Ďuriš (skip), Monika Kunkelová, Dušan Pitoňák, Imrich Lyócsa, Peter Zaťko REALIZAČNÉ TÍMY Zjazdové lyžovanie: Roman Petrík (tréner), Martin Makovník (tréner), Michal Červeň (člen realizačného tímu), Dušan Šaradín (člen realizačného tímu), Martin Motyka (člen realizačného tímu), Adam Šubrt (člen realizačného tímu) Curling na vozíku: František Pitoňák (tréner), Pavol Pitoňák (asistent trénera), Milan Bubeník (člen realizačného tímu) VEDENIE VÝPRAVY Maroš Čambal (vedúci výpravy), Tomáš Varga (administrátor), Branislav Delej (lekár), Stanislav Kliman (fyzioterapeut), Michal Beladič (masér)


SHMÚ varuje pred búrkami s krúpami

BRATISLAVA. Na západnom a strednom Slovensku v sobotu treba rátať až do večera s búrkami a krúpami. Informuje o tom Slovenský hydrometeorologický ústav (SHMÚ). Pôvodne výstraha platila iba pre stredozápad Slovenska do 12. h. Aktuálna výstraha platí od poludnia do 20. h. "S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 - 40 mm a nárazy vetra rýchlosť 65 - 85 km/h," uviedli meteorológovia. Upozorňujú, že búrky môže sprevádzať výrazný prechodný vzostup hladín na malých tokoch a iné javy, napríklad stekanie vody zo svahov alebo zatápanie pivníc, podchodov či podjazdov.


Ministerstvo upozorňuje na nebezpečný krém pre deti a pásiky na bielenie zubov

Obsahujú látky, ktoré sa nesmú používať.

BRATISLAVA. Úrad verejného zdravotníctva SR upozorňuje na výskyt nebezpečného krému pre deti a pásikov na bielenie zubov. Ako ďalej informuje na svojej oficiálnej internetovej stránke, v kréme značky Cotton Tree obsahujúcom zinok a bobrí olej sa nachádza látka propylparaben, ktorá sa nesmie používať v nezmývateľných kozmetických výrobkoch určených na použitie pod plienkou u detí do troch rokov. Pásiky na bielenie zubov značky Whitewash laboratories zase obsahujú nepovolenú koncentráciu peroxidu vodíka.Nebezpečné kozmetické výrobky v Európskej únii, ktoré sa môžu nachádzať aj na Slovensku, nahlásili do systému RAPEX, rýchleho výstražného systému pre nepotravinárske výrobky, kontrolné orgány v Írsku a vo Švédsku.


Chorváti protestujú proti riešeniu kauzy opakovaného znásilňovania tínedžerky

Protest je reakciou na prepustenie pätice mužov, ktorá v priebehu približne roka opakovane znásilňovala 15-ročné dievča.

ZÁHREB. Tisíce Chorvátov sa v sobotu zišli vo veľkých mestách krajiny, aby protestovali proti prepusteniu piatich mužov podozrivých zo znásilnenia tínedžerky. Účastníci zhromaždení tvrdia, že chorvátska justícia zlyháva pri ochrane dievčat a žien. Informovala o tom agentúra AFP. Pätica mužov bola políciou obvinená, že v priebehu približne roka v dedine pri meste Zadar opakovane znásilňovali 15-ročné dievča. Dievčinu potom vydierali videozáznamami, ktoré si nakrúcali smartfónmi. Tínedžerka sa napokon zverila školskému psychológovi, informovali miestne médiá. Prepustenie násilníkov počas prebiehajúceho vyšetrovania mnohých Chorvátov šokovalo. Po týždni verejných protestov boli podozriví vo štvrtok opäť vzatí do väzby. Na sobotňajšie protestné zhromaždenia vyzvali organizácie za práva žien. Okrem Záhrebu, kde sa zišlo asi 7000 ľudí, sa zhromaždenia konali aj v ďalších 15 lokalitách. "Netrestanie zločinu je zločin", uvádzalo sa na transparentoch, ktoré niesli demonštranti. Organizátorka zhromaždenia v Záhrebe Petra Karmeličová pre agentúru AFP vysvetlila, že "sme tu, pretože systém opäť jednu z nás zradil." Uviedla, že súd i polícia ako "i my ako spoločnosť sme zlyhali. Nemôžeme hovoriť o násilí páchanom na ženách iba vtedy, keď sa takéto tragické udalosti dostanú na titulné stránky novín." Znásilnenie sa v Chorvátsku trestá väzením do desať rokov. Trestný zákonník však pozná aj "sexuálny styk bez súhlasu", za ktorý je trest nižší - do päť rokov väzenia. Podľa údajov polície sa v Chorvátsku každoročne odohrá 90 až 150 pokusov o znásilnenie alebo znásilnení. Odborníci však tvrdia, že na každý nahlásený prípad pripadá až 20 ďalších, ktoré sa nikdy nedostanú na súd. Domáce násilie si za posledné desaťročie v Chorvátsku vyžiadalo život približne 300 žien. Páchateľmi boli väčšinou ich príbuzní alebo partneri.


Nová grécka vláda dva dni po voľbách zložila prísahu

ATÉNY. Nová grécka vláda premiéra Kyriakosa Mitsotakisa zložila v utorok prísahu. Došlo k tomu dva dni po tom, ako v parlamentných voľbách zvíťazila doposiaľ opozičná strana Nová demokracia (ND). ND si voličov získala prísľubmi priateľskejšieho podnikateľského prostredia, znižovania daní a vyrokovania zmiernenia drastických rozpočtových podmienok dohodnutých v rámci medzinárodného záchranného programu pre Grécko, píše agentúra AP. Nový kabinet zložil prísahu v prezidentskom paláci v Aténach. Slávnostný akt viedla hlava gréckej pravoslávnej cirkvi, aténsky arcibiskup Ieronymos II. Podľa AP je nová vláda tvorená skúsenými politikmi, ktorí zastávali ministerské posty už v predošlých gréckych vládach, ale aj technokratmi považovanými za odborníkov vo svojich odvetviach. Novým premiérom sa stal predseda ND Kyriakos Mitsotakis, ktorý zložil sľub už v pondelok. Na kľúčový post ministra financií si vybral 45-ročného ekonóma Christosa Staikurasa. Ministerstvo zahraničných vecí povedie 59-ročný Nikos Dendias. Grécki konzervatívci pod vedením opozičného lídra Mitsotakisa (51) zvíťazili v nedeľňajších voľbách, v ktorých voliči - po búrlivých rokoch boja s finančnou krízou - odmietli pokračovanie ľavicovej vlády premiéra Alexisa Tsiprasa.


United zaváhal aj na pôde West Hamu, Liverpool stále nestratil ani bod

Fortuna liga

Rebríček strelcov

Premier League

Bundesliga

Česká liga

Serie A

Ligue 1

La Liga

Crystal Palace dostal gól v poslednej minúte.

LONDÝN. Futbalisti Manchestru United prehrali v nedeľňajšom zápase 6. kola Premier League na ihrisku West Hamu United 0:2 a stratili ďalšie dôležité body. United nepôsobil v Londýne vôbec diabolsky, naopak, počas celého duelu boli nebezpečnejší domáci futbalisti. Aj oni si však vypracovali prvú vážnejšiu šancu až po polhodine. Noble sa oprel do lopty na hranici šestnástky, strela z voleja mu príliš nesadla, no pred De Geom ju tečoval ešte jeden z obrancov a brankár United mal čo robiť. V 44. minúte sa už domáci tešili z vedenia. Noble prihral z pravej strany Andersonovi, ten vysunul padáčikom Jarmolenka, ktorý trafil presnou strelou ľavý dolný roh bránky. Manchester mohol vyrovnať krátko po zmene strán, keď Pereira poslal dobrý center na Matu, no ten v sklze netrafil odkrytú bránku. V 62. minúte mohol zvýšiť Anderson, ale predviedol sa De Gea, na druhej strane zachránil Fabianski pri tutovke Maguirea. West Ham si poistil tretí triumf v sezóne v 84. minúte, keď z priameho kopu trafil do pravého horného rohu Cresswell. Manchester tak po vysokom triumfe nad Chelsea 4:0 v prvom kole pokračuje v rozpačitých výkonoch. Zverenci Ole Gunnara Solskjaera v piatich kolách dvakrát prehrali, dvakrát remizovali a zdolali len Leicester 1:0. V ďalšom zápase si domáci Crystal Palace neustrážil tri body proti oslabenému Wolverhamptonu Wanderers a nakoniec získal len jeden za remízu 1:1. O gól domácich sa postaral v 46. minúte hosťujúci Dendoncker, ktorý si zrazil Wardovu strelu do vlastnej site. Wolves, ktorí sú súperom Slovana Bratislava v K-skupine Európskej ligy UEFA sa v ďalších minútach pokúšali o vyrovnanie a ich snahy nezastavila ani 73. minúta, keď dostal Saiss zbytočnú druhú žltú kartu a musel predčasne pod sprchy. Sedem sekúnd pred koncom poslednej piatej minúty nadstaveného času totiž vyrovnal Jota. Futbalisti Liverpoolu zvíťazili v nedeľňajšom šlágri na ihrisku Chelsea Londýn tesne 2:1 a stále sú bez straty bodu. Hostia vyhrali všetkých šesť duelov novej sezóny a s 18 bodmi kraľujú tabuľke. Druhý Manchester City má o päť menej. Na Stamford Bridge sa hral celkom vyrovnaný duel, no hostia mali navrch vo finálnej fáze. V prvom polčase im vyšli dve štandardky a preto sa ujali vedenia 2:0. Najprv sa v 14. minúte presadil mladík Alexander-Arnold, ktorému rozohral na krátko priamy kop Salah. O desať minút neskôr išiel Abraham sám na Adriana, navyše mu na ľavej strane nabiehal voľný spoluhráč, no domáci útočník sa rozhodol pre strelu a trafil len do vybehnutého brankára. O tri minúty už domáci dostali loptu do siete, no gól neplatil pre tesný ofsajd Mounta, ktorý odhalilo video. Čo nevyšlo Chelsea, podarilo sa o chvíľu hosťom, keď po polhodine hry pridal po ďalšom priamom kope hlavou druhý gól Firmino. Domáci utrpeli v prvej polovici okrem dvoch gólov aj ďalšie dve rany, keď sa zranili Emerson a Christensen a museli striedať. V 60. minúte mohol znížiť Kante, ale jeho strela z hranice šestnástky letela tesne vedľa. O desať minút neskôr mu to už vyšlo, keď si potiahol loptu z pravej strany do stredu pred šestnástku pomedzi troch hráčov a trafil do vinkla. Chelsea stupňovala tlak a vypracovala si ešte niekoľko dobrých šancí, no vyrovnať sa jej už nepodarilo. Tréner Frank Lampard tak stále čaká na svoju prvú výhru na Stamford Bridge. Oslabený Arsenal dokázal zvíťaziť v dramatickom zápase s nováčikom z Aston Villy 3:2. Domáci inkasovali v 20. minúte gól od McGinna a o ďalších dvadsať minút prišli o Maitlanda-Nilesa, ktorý videl druhú žltú a automaticky červenú kartu. V druhom polčase však nepriaznivý stav zvrátil. Najprv vyrovnal z penalty Pepe, na jeho gól ešte odpovedal Wesley, no v záverečnej desaťminútovke skórovali aj Chambers a Aubameyang a rozhodli o tom, že tri body zostanú doma. Arsenal tak poskočil na 4. priečku. Góly: 44. Jarmolenko, 84. Cresswell Góly: 46. Dendoncker (vlastný) - 90.+5 Jota, ČK: 73. Saiss (Wolves) Góly: 71. Kante - 14. Alexander-Arnold, 30. Firmino Góly: 59. Pepe (z 11 m), 81. Chambers, 84. Aubameyang - 20. McGinn, 60. Wesley, ČK: 41. Maitland-Niles (Arsenal)


Poruchy spánku, bolesti hlavy. Aké sú dôsledky zmeny času

Zmätok, nepríjemné posuny aj ranná neistota. Čo sa s ľuďmi deje, keď sa mení čas.

P rvé náznaky zavedenia letného času sa objavili už na konci 18. storočia. Americký vedec Benjamin Franklin uvažoval, ako lepšie využiť denné svetlo, aby sa ušetrilo za sviečky. Vážne sa však o tejto téme začalo diskutovať v súvislosti so spoločenskou modernizáciou, najmä so zavádzaním medzištátnej vlakovej dopravy, ktorá si vynucovala koncom 19. storočia zavedenie jednotného stredoeurópskeho času. Prvý zásah do jeho úpravy priniesla až prvá svetová vojna. V roku 1916 zaviedlo letný čas Švédsko, neskôr Nemecko a s ním aj jeho spojenec Rakúsko-Uhorsko. Je však potrebné dodať, že vtedajšie nariadenie do určitej miery rešpektovalo prirodzený biorytmus človeka a posun o hodinu dopredu sa zaviedol v období od 1. mája do 30. septembra. Vo Veľkej Británii dokonca fungoval až od druhej polovice mája. Po prvej svetovej vojne sa toto opatrenie veľmi rýchlo zrušilo. Počas druhej svetovej vojny platil letný čas nepretržite od 1. apríla 1940 do 4. októbra 1942 a potom naďalej v priebehu letných mesiacov od roku 1943 do roku 1949. Dôvodom bola rýdzo ekonomická úvaha o zvýšení produkcie zbrojárskeho priemyslu vzhľadom na predĺženie denného svetla vo večerných hodinách. V noci platila povinnosť zatemnenia, čo komplikovalo továrenskú výrobu. Po vojne prevládli, prirodzene, ekonomické dôvody. V tom období to však malo určitú logiku. Po druhej svetovej vojne platili v niektorých častiach Európy zmeny času, v Nemecku boli dokonca zavedené v okupačných zónach posuny o dve hodiny. V tých časoch malo jeden unikát aj Československo, ktoré vládnym nariadením z 27. novembra 1946 zaviedlo od 1. decembra 1946 zimný čas, teda posunutie o hodinu neskôr oproti stredoeurópskemu času. Dôvodom boli hospodárske okolnosti, najmä nedostatok výkonu v elektrárňach. Striedanie letného a zimného času sa v Európe skončilo koncom štyridsiatych rokov. Odvtedy už platil počas takmer troch desaťročí štandardný stredoeurópsky, teda zimný čas. K úvahám o opätovnom zavedení zmeny času prispela predovšetkým ropná kríza po izraelsko-arabskej vojne v októbri 1973, ktorá viedla k prudkému vzrastu cien ropy a následnej zdĺhavej hospodárskej recesii v západnej Európe. Zmenu času najskôr zaviedlo Francúzsko, postupne sa pridávali ďalšie štáty. Každý však zavádzal termín inak; napríklad Taliansko ho malo len od konca mája do konca septembra. Proti zavádzaniu zmeny času sa vtedy v niektorých krajinách, najmä v Nemecku a Rakúsku, ozvali zamestnanecké zväzy. Upozorňovali na nepríjemnosti spojené so skorým vstávaním, napríklad pre vidiecke deti, ktoré chodili pešo do školy, a tiež pre tehotné ženy. K zjednoteniu zavedenia zmeny času však napokon došlo až začiatkom osemdesiatych rokov. Oficiálnym dátumom zavedenia letného času v ČSSR sa stal 1. apríl 1979. Najdlhšie odolávajúcou krajinou bolo Švajčiarsko, ale jeho federálny parlament nakoniec, vzhľadom na harmonizáciu dopravy s okolitými štátmi, rozhodol, navzdory referendu, o zavedení letného času v roku 1981. Ľudia si zmenu času nikde priveľmi neobľúbili. Aj keď prechod na zimný čas vnímajú ľudia zvyčajne lepšie ako náhle skoršie vstávanie na jar, súvisiace s prechodom na letný čas, ani táto zmena nemusí byť bez následkov na ľudský organizmus. Posun času znášajú horšie najmä citlivejší jedinci, pre ktorých sa môže spájať so zhoršením koncentrácie a zvýšenou únavou, predovšetkým u detí a starších ľudí. Je známe, že jestvujú dva typy ľudí – takzvané sovy, ktoré sú čulé do neskorých nočných hodín, zatiaľ čo ráno si rady dlhšie pospia, a potom škovránky, pre ktoré je, naopak, typické včasné ranné prebúdzanie a skoršie zaspávanie. Práve jesenný posun vnímajú horšie ľudia zvyknutí ukladať sa do postele skôr, zatiaľ čo pre tých, čo majú problém s ranným vstávaním, je zasa nepríjemnejší jarný posun času. Stav spánku charakterizuje spomalený rytmus dýchania, tepu srdca a nižšia citlivosť na vonkajšie podnety. Je to pravidelný stav odpočinku ľudí, ale aj iných cicavcov a ďalších živočíchov, ktorý zabezpečuje regeneráciu organizmu. Jeho nedostatok sa negatívne podpisuje na duševnom i telesnom stave človeka a prejavuje sa psychickou a fyzickou vyčerpanosťou. Dôsledkom často bývajú bolesti hlavy, poruchy myslenia a pamäti, nepokoj, zmeny nálady alebo depresie. Ľudí trpiacich nespavosťou častejšie trápi zvýšený krvný tlak a sú náchylnejší na infekcie. Dĺžka spánku potrebná na dobrú regeneráciu organizmu je veľmi individuálna. Zvyčajne sa pohybuje v rozmedzí 6 až 8 hodín denne, ale pokiaľ dlhší či kratší spánok nie je spojený s ťažkosťami, akými sú únava, vyčerpanie, poruchy koncentrácie a pamäti, nemusíme sa preto ešte znepokojovať, ani ho umelo ovplyvňovať liekmi. V opačnom prípade je však vhodné obrátiť sa na odborníkov. Poruchy spánku môžu byť rôzne a často sú dosť bizarné. Patrí medzi ne napríklad syndróm nepokojných nôh, nočné škrípanie zubami (bruxizmus), spánkové apnoe, pri ktorom dochádza počas spánku k opakovaným zástavám dychu, či parasomnie spojené s abnormálnym pohybom v podobe námesačnosti alebo s agresívnym správaním pri narušení REM fázy spánku. Novodobým fenoménom je problém adolescentov a mladých dospelých jedincov, ktorí si posúvajú zaspávanie na skoré ranné hodiny a spánkovú periódu na dennú dobu (syndróm oneskorenej spánkovej fázy). Medzi veľmi zriedkavé ochorenia patrí narkolepsia, pri ktorej človek stráca kontrolu nad stavom bdenia a upadá do spánku nechtiac aj počas dňa a v rôznych situáciách. Naopak, najrozšírenejšou poruchou spánku je nespavosť. K dobrému spánku prispieva mnoho faktorov, medziiným pravidelné cvičenie a šport, zdravý životný štýl (nijaký alkohol, kofeín a cigarety), málo stresu, pohodové životné tempo, relax, pohodlná posteľ, tmavá a chladnejšia miestnosť, skorý budíček, pohodlná poloha pri spánku, bylinkové čaje alebo preparáty (valeriána, chmeľ, medovka, materina dúška), vôňa levandule či teplý kúpeľ. Pokiaľ však trpí človek dlhodobo nespavosťou alebo inou poruchou spánku, mal by vo vlastnom záujme vyhľadať odbornú pomoc. Neliečené poruchy spánku mu znižujú kvalitu života, sú zdrojom zníženého spoločenského a pracovného uplatnenia a tiež častou príčinou dopravných a priemyselných nehôd. Autorka je lekárka, Neurologická klinika Lekárskej fakulty UPJŠ v Košiciach. Text pôvodne vyšiel v magazíne Quark. Tento text ste mohli čítať vďaka tomu, že platíte za obsah. Vážime si to.


Slovensko sa chce stať krajinou produkujúcou potraviny bez GMO, oznámila Matečná

BRATISLAVA, VIEDEŇ. Poľnohospodárstvo bez geneticky modifikovaných organizmov (GMO) ako príležitosť pre rozvoj vidieka v strednej a východnej Európe (SVE) bola hlavná téma konferencie ministrov poľnohospodárstva vo Viedni. Informoval o tom dnes Michal Feik z Ministerstva pôdohospodárstva a rozvoja vidieka (MPRV) SR. Ministri krajín SVE, zúčastnení na konferencii vo Viedni, budú podľa neho spoločne iniciovať, aby Európska komisia (EK) vypracovala legislatívu, vďaka ktorej by sa celá EÚ mohla stať producentom potravín bez GMO. "Našou ambíciou je stať sa krajinou, ktorá bude produkovať potraviny bez GMO," uviedla šéfka MPRV SR Gabriela Matečná (nominantka SNS). V EÚ je v súčasnosti povinné označovanie prímesi nad 0,9 % autorizovaných GMO. Iné je to v prípade, ak sa na výrobu potravín použili krmivá s obsahom GMO, ktoré v zmysle legislatívy EÚ označovaniu nepodliehajú. Týka sa to celého reťazca, najmä výrobkov živočíšnej produkcie, ako je mäso, vajcia, mlieko. "Orientácia spotrebiteľov na Slovensku smeruje k biokvalite a udržateľným certifikovaným schémam. Spotrebitelia žiadajú informácie aj o pôvode a obsahu kŕmnych zmesí," uviedla Matečná. MPRV preto v najbližšej dobe plánuje pripraviť národný systém označovania potravín, ktoré boli vyrobené bez použitia GMO. Výsledkom by mohlo byť označenie na potravinách s označením "Vyrobené bez použitia GMO". V súčasnosti sa s pojmom GMO spájajú krmivá, ktoré obsahujú geneticky modifikovanú sóju. Ide o ťažko nahraditeľný zdroj proteínov a Európa je v súčasnosti závislá od dovozu sójového šrotu. "Sebestačnosť vo vlastnej výrobe krmív je jednou z priorít ministerstva," vyhlásila Matečná. Svetový rozvoj poľnohospodárstva založeného na GMO nastal približne pred 20 rokmi, a to najmä v USA a v Kanade. Kým v roku 1996 poľnohospodárstvo s GMO pokrývalo plochu 1,7 milióna hektárov (ha), dnes je to 180 miliónov ha, z toho len v USA sa eviduje asi 70 miliónov ha a v Brazílii približne 40 miliónov ha. Na úrovni EÚ existujú prísne regulácie, ktoré držia rozvoj GMO poľnohospodárstva "na uzde". Jedinou krajinou, ktorá pestuje plodiny na báze GMO, je Španielsko, s výmerou približne 100.000 ha.


Prokurátor tvrdí, že stavebný úrad je pri Prima Parku II nečinný

Investor stále nemá pri projekte územné rozhodnutie.

BRATISLAVA. Stavebný úrad v bratislavskom Ružinove je v súvislosti s projektom Prima Park II nečinný. Konštatuje to prokurátor Okresnej prokuratúry Bratislava II, ktorý vydal v apríli upozornenie prokurátora na nečinnosť úradu v rámci konania o vydaní územného rozhodnutia. "Bolo preukázané, že po doručení vyjadrenia sa hlavného mesta k námietkam účastníkov konania k obsahu záväzného stanoviska tohto dotknutého orgánu stavebný úrad vo veci nevykonal žiadny úkon a doposiaľ nerozhodol, čím je stavebný úrad v konaní nečinný. Zásada časovej primeranosti konania má svoje jadro v tom, že správne orgány majú konať bez zbytočných prieťahov," uvádza sa v upozornení prokurátora. Za zbytočný prieťah sa považuje aj to, keď správny orgán vo veci nekoná, napriek tomu, že by konať mal. Na prokuratúru sa v tejto veci obrátil developer, spoločnosť Cresco Ružinov. Nepáči sa mu, že stavebný úrad stále nevydal územné rozhodnutie. A to ani napriek tomu, že k projektu vydalo hlavné mesto kladné záväzné stanovisko, ktoré bolo aj druhýkrát potvrdené. "Nemalo by sa diať, aby účastník konania bol stavebným úradom dlhodobo držaný v nevedomosti a nevedel, čo sa bude diať s jeho návrhom. V prípade nášho projektu sa tak deje od novembra minulého roka, čo potvrdil aj prokurátor," konštatoval pre TASR investor, ktorému prieťahmi podľa jeho slov vznikajú škody. Prokuratúra zároveň Ružinovu v tejto súvislosti vytkla, že nemal právo overovať si platnosť súhlasného stanoviska magistrátu. A to i napriek tomu, že nebolo podpísané primátorom a absentovalo priložené splnomocnenie pre zamestnanca magistrátu, ktorý ho podpísal v mene primátora. Opakovaná žiadosť nemá podľa prokurátora oporu v ustanoveniach stavebného zákona. "Posudzované stanovisko je na hlavičkovom papieri hlavného mesta a nachádza sa na ňom odtlačok pečiatky hlavného mesta, preto nie je dôvod domnievať sa, že predmetné stanovisko bolo vydané neoprávneným subjektom," píše sa v upozornení. Mestská časť síce upozornenie rešpektuje, starosta Martin Chren však zdôrazňuje, že navrhovaná výstavba vyvoláva veľkú nevôľu obyvateľov. "Stavebný úrad rešpektuje v konaní všetky zákony, ale musíme trvať na tom, že každá stavba musí byť rovnako dôsledne posúdená v súlade so zákonom a so všetkými požiadavkami. Bolo by v rozpore so zákonom vydávať územné rozhodnutie, ak nie sú posúdené všetky okolnosti," skonštatoval Chren s tým, že stavebný úrad koná v súlade s upozornením prokurátora. Šéf ružinovskej samosprávy zároveň poukazuje na zistené nedodania viacerých podkladov pre posúdenie stavby zo strany stavebníka. V dopravno-kapacitnom posúdení absentuje posúdenie vplyvov na Jašíkovu ulicu. Okrem toho na pozemku podľa neho rastú dreviny, ktorých výrub si vyžaduje výrubové povolenie. "Je zarážajúce konanie starostu, keď komunikuje s verejnosťou o nedostatočných podkladoch na vydanie územného rozhodnutia, ale stavebníkovi tieto nedostatky neuvedie v žiadnom podaní v zmysle stavebného zákona," bráni sa investor. Avšak starosta upozorňuje aj na to, že nie všetky uložené podmienky stavebník v minulosti splnil. "Napríklad podmienkou na kolaudáciu prvej etapy danej stavby bolo vybudovanie odbočovacieho pruhu, ktorý dodnes nestojí, a práve z dôvodu nekonania stavebníka tak hrozí jej obyvateľom, že vyprší ich podmienečne vydané povolenie na užívanie bytov," podotkol Chren. Investor poznamenáva, že projekt je v súlade s územným plánom a územno-plánovacími dokumentáciami, má všetky potrebné povolenia a vyjadrenia a počet parkovacích miest je navrhovaný podľa platných noriem, pričom ponúka aj niekoľko desiatok miest navyše. "V prípade ak chce obec na danom mieste len parkovací dom, môže si pozemok trhovo odkúpiť alebo nájsť iný, vhodný pozemok na tento účel," doplnil investor.


SHMÚ varuje naďalej pred silným vetrom na severe Slovenska

BRATISLAVA. So silnejším vetrom na hrebeňoch hôr severného Slovenska treba počítať aj v najbližších dňoch. Výstrahu druhého stupňa vydal Slovenský hydrometeorologický ústav (SHMÚ) pre okresy Žilina, Martin, Tvrdošín, Dolný Kubín, Ružomberok, Liptovský Mikuláš, Poprad, Brezno a Banská Bystrica. Podľa SHMÚ môže vietor na tomto území dosiahnuť miestami rýchlosť 115 až 140 kilometrov za hodinu. Predpokladaná rýchlosť vetra je v danom ročnom období a pre dané oblasti podľa meteorológov nadpriemerná a predstavuje zvýšené nebezpečenstvo pre ľudské aktivity a môže spôsobiť škody. Výstraha predbežne platí do stredy (28.12.) do 20.00 h. Pre Banskobystrický, Žilinský, Prešovský a Košický kraj platí zároveň výstraha prvého stupňa pre možnú tvorbu snehových jazykov a závejov. Na tie by si mali vodiči dávať pozor predovšetkým na horských priechodoch. Výskyt snehových jazykov a závejov je v danej ročnej dobe a oblasti bežný, predstavuje potenciálne nebezpečenstvo pre dopravné aktivity a môže spôsobiť škody menšieho rozsahu. Na vietor si treba dávať pozor podľa meteorológov v utorok 27. decembra na väčšine územia západného a stredného Slovenska a niektorých západnejších okresoch východného Slovenska. Preň zatiaľ platí výstraha prvého stupňa, kedy sa rýchlosť vetra odhaduje v nárazoch okolo 60 až 75 km/h. V súčasnosti by mali byť zjazdné všetky sledované diaľničné úseky, rýchlostné cesty, ako aj cesty I., II. a III. triedy. Rovnako zjazdné by mali byť aj horské priechody, ktorých povrch vozoviek je prevažne vlhký až mokrý. Väčšiu pozornosť si treba dať na horských priechodoch Huty, Vrchslatina, Klenov, Čertovica, Makov, Branisko, Podspády, Súľová a Grajnár s vrstvou kašovitého až utlačeného snehu a na horskom priechode Herlianske Sedlo, kde sa na vozovke nachádza čerstvý sneh. Informuje o tom webový portál zjazdnost.sk, pričom Slovenská správa ciest upozorňuje vodičov na zvýšené riziko vzniku námrazy a poľadovice na väčšine ciest a diaľnic na území Slovenska. Pozor si treba dávať aj na úsekoch s nižšou viditeľnosťou. Dohľadnosť do 50 m je v lokalite Turňa nad Bodvou, do 100 m v lokalitách Poltár, Košice-Krematórium, Lučenec a do 200 m Moldava nad Bodvou, Spišský Hrhov, Kremnica, Rimavská Sobota, Nitrianske Rudno, Záborské, Fiľakovo a Rožňava.


Slováci hrali proti favoritovi skvelo, ale o gól prehrali a ďalej nepostúpili

Slovenskí florbalisti skončili v osemfinále.

Play-off o štvrťfinále: Nórsko - Slovensko 4:3 (1:1, 2:2, 1:0) - do štvrťfinále postúpilo Nórsko, Slovensko bude hrať o 9. - 12. miesto Góly: 4. Hoff Eriksen (H. Fredriksen), 34. Lindgjerdet (Kvisvik), 40. Gidske (Lindgjerdet), 47. Straete (Gidske) - 4. Sikorjak (Szabo), 37. Grlický (Čonka-Skyba), 40. Kubovič (Řezanina) Vylúčení: 1:2 na 2 min, presilovky: 1:0, oslabenia: 0:0, rozhodovali: Larinovs a Gross (obaja Lot.), 608 divákov Zostava SR: Mazák (Turek) - Řezanina, Komačka, Szabo, Sikorjak, Koščo, Ľ. Šefčík, Kročko, Bulko - Gál, Matejka, Kubovič - Nehila, Joščák, Dudovič - Čonka-Skyba, Grlický, Ujhelyi - Heleš RIGA. Slovenským florbalovým reprezentantom len málo chýbalo k postupu do štvrťfinále a splneniu hlavného cieľa na prebiehajúcich MS 2016 v lotyšskej Rige (3. - 11. decembra). Slováci v popoludňajšom zápase stredajšieho play-off o štvrťfinále prehrali tesne 3:4 s favorizovanými Nórmi a budú hrať v skupine o 9. - 12. miesto. "Veľmi dobre sme pripravili mužstvo. Veľmi sme chceli ísť ďalej, chýbalo nám trošku šťastia. Som veľmi hrdý na chlapcov, predviedli dobrý výkon a určite ním uspokojili našich náročných fanúšikov. Dnes celý tím dokázal, že to vieme, že vieme zabojovať za túto krásnu krajinu," povedal český tréner SR Petr Koutný. "Každý zápas proti silnému súperovi je pre nás veľké plus. Táto generácia ich už niekoľko odohrala, čo nám dalo veľmi veľa. Trénujem už dlho, ale takéto niečo som v šatni snáď ešte ani nezažil; chcelo sa mi až plakať, chlapci veľmi chceli... Bude teraz mimoriadne náročné namotivovať mužstvo, ale urobíme maximum pre to, aby sme pokračovali v stupňovaní našich výkonov," povedal Koutný. "Škoda tohto zápasu, smutný však nie som. Som hrdý na chlapcov, výborne sa pripravili na dnešný duel. Keby sme hrali viac takýchto ťažkých zápasov... Musím sa chlapcom poďakovať, aj keď sme nepostúpili," uviedol tréner Petr Koutný pre RTVS. Slovenský tím nastúpil proti Nórom s viacerými zmenami - kapitán Lukáš Řezanina sa presunul z útoku do prvej obrannej dvojice - a zverenci Petra Koutného dlho odolávali favorizovanému mužstvu. Po II. tretine bol stav nerozhodný 3:3. Nóri trikrát viedli, ale Slováci vždy rýchlo zmazali jednogólové manko - najskôr po 29 sekundách, potom po dvoch minútach a 28 sekundách a do tretice už po 12 sekundách. V 4. min otvoril skóre Fredrik Hoff Eriksen, vzápätí odpovedal Martin Sikorjak. O polhodinu neskôr potešil nórskych priaznivcov Markus Lindgjerdet, v 37. min vyrovnal Martin Grlický. V poslednej minúte prostrednej časti zužitkoval presilovku Daniel Gidske, no na druhej strane výbornú prihrávku Řezaninu premenil na ďalší gól SR Martin Kubovič - 3:3. Nóri boli aktívnejší aj v tretej dvadsaťminútovke a odmenou bol pre nich víťazný gól Thomasa Straeta. Slováci sa už na štvrtú gólovú odpoveď nezmohli, aj keď boli blízko - 25 sekúnd pred koncom žŕdka zastavila pokus Kuboviča. "Bol to vyrovnaný zápas, rozhodli detaily. V závere sme mali šance na vyrovnanie, mrzí to. Bolo to o jednej chybe. Každý z nás podal stopercentný výkon, všetci hecovali, mal som občas až zimomriavky. Takúto atmosféru v tíme som ešte nezažil," referoval strelec gólu na 3:3 Martin Kubovič a doplnil: "Zo Slovenska cítime veľkú podporu. Naším cieľom bolo preniknúť do elitnej osmičky, pokúsime sa vybojovať aspoň deviate miesto. Musíme vypustiť z hláv dnešný súboj, zregenerovať a skoncentrovať sa na zajtrajší zápas."Slováci vo štvrtok o 9.00 h SEČ nastúpia proti Američanom v rámci skupiny o 9. - 12. miesto. Víťaz tohto duelu bude hrať o konečnú 9. priečku, zdolaný o 11. pozíciu. Druhú dvojicu v skupine o 9. - 12. miesto utvorí Kanada a zdolaný zo súboja stredajšieho play-off o štvrťfinále Lotyšsko - Dánsko (hrá sa od 18.30 h)."Chceli sme vyhrať a postúpiť, takže je to trochu neúspech. Chýbalo nám to, aby sa niekto zo skúsenejších hráčov či strelcov dokázal presadiť v správnom okamihu. Proti Nórom sme si asi nemohli dovoliť otvorenú partiu, museli sme hrať vzadu bez chýb. Škoda gólov, čo sme dostali, na druhej strane, niektoré naše strely tesne neskončili v bránke. Na začiatku tretej tretiny sme sa nechali trochu zavrieť, mali sme vtedy prevziať iniciatívu," uviedol kapitán našich Lukáš Řezanina. "Teraz bude asi trochu náročnejšie sústrediť sa na ďalšie zápasy; predsa len, tento bol pre nás kľúčový, upriamili sme na neho pozornosť. Vyspíme sa však a dohodneme sa, ako ďalej. Vieme, že veľmi veľa ľudí nám doma fandí a sme za to veľmi vďační. Neverím, že niekto pre týchto fanúšikov nevydá zo seba maximum aj v ďalších dueloch. Ideme zabojovať o deviate miesto, herne na to určite máme," dodal. Slovenskí florbalisti sú na svetovom šampionáte tretíkrát, majstrovstvá sveta sa konajú v dvojročnom intervale od roku 1996. Vo Švédsku 2014 obsadili Slováci desiatu pozíciu, vo Švajčiarsku 2012 ôsmu priečku. Play-off o štvrťfinále:  Nemecko - USA 6:5 (2:1, 1:1, 3:3)  - do štvrťfinále postúpilo Nemecko, USA bude hrať o 9. - 12. miesto Estónsko - Kanada 16:4 (7:2, 3:0, 6:2)  - do štvrťfinále postúpilo Estónsko, Kanada bude hrať o 9. - 12. miesto Lotyšsko - Dánsko 5:6 po sam. nájazdoch (1:2, 4:0, 0:3 - 0:0, 0:1)  - do štvrťfinále postúpilo Dánsko, Lotyšsko bude hrať o 9. - 12. miesto  Skupina o 13. - 16. miesto: Thajsko - Austrália 4:3 (0:0, 2:1, 2:2) - Thajsko bude hrať o 13. miesto, Austrália bude hrať o 15. miesto Poľsko - Singapur 14:3 (6:1, 2:1, 6:1) - Poľsko bude hrať o 13. miesto, Singapur bude hrať o 15. miesto


Najlepšou nemocnicou je napriek škandálom nitrianska

Inštitút pre ekonomické a sociálne reformy zverejnil rebríček najlepších nemocníc.

BRATISLAVA. Najlepšou fakultnou nemocnicou na Slovensku je nitrianska fakultná nemocnica, ktorá posledné tri roky čelila viacerým škandálom a vedie ju poslanec Smeru Jozef Valocký. Medzi všeobecnými nemocnicami sa na prvom mieste umiestnila Ľubovnianska nemocnica v Starej Ľubovni. Vyplýva to z hodnotenia Inštitútu pre ekonomické a sociálne reforny (INEKO), ktoré zverejnili v stredu doobeda. Inštitútom posudzované nemocnice museli poskytovať aspo�? päť zo siedmich základných lekárskych odborností. Z tohto dôvodu sa do hodnotenia nedostali viaceré menšie regionálne nemocnice. Na prvom mieste sa medzi jedenástimi fakultnými a univerzitnými nemocnicami umiestnila Fakultná nemocnica v Nitre. V porovnaní s predchádzajúcim rokom ešte o jedno miesto vylepšila svoje umiestnenie. Prvenstvo jej podľa analytika INEKO Dušana Zachara zabezpečilo hlavne jej hospodárenie. "V tejto skupine zariadení uhrádza nitrianska nemocnica ako jediná svoje faktúry načas," vysvetľuje. Na hodnotení nemocnice sa negatívne nepodpísali ani škandály, ktoré mala od začiatku skúmaného obdobia v roku 2012. Ide v prvom rade o bielenie karty novorodenca, či nákup operačných stolov pre poltonových pacientov. Kauza nedostatočného počtu anesteziológov. kvôli, ktorým musela nemocnica toto leto rušiť plánované operácie sa podľa Zachara ešte v hodnotení neprejavila. V reakcii na škandály Zachar povedal, že podľa hodnotenia má nitrianska nemocnica v porovnaní s inými nemocnicami "relatívne spokojných pacientov. Nitrianskej nemocnici INEKO a Transparency International Slovakia, ktorá na hodnotení spolupracovala vytýkala najmä nízku otvorenosť verejnosti. Na opačnej strane rebríčka fakultných a univerzitných nemocníc sa ocitla nemocnica v Žiline. Málo bodov získala vo všetkých hodnotiacich kritériách - v spokojnosti pacientov, reoperovanosti či ich rehospitalizácii. Žilinská nemocnica sa v posledných rokoch zviditeľnila hlavne nepokojmi lekárov a sestier s platovými podmienkami v nej. Známou sa stalo aj kvôli tomu, že je plán na ozdravenie urobil kotolník. Z vyše 70 regionálnych nemocnic sa kvôli tomu, že neposkytujú komplexnú zdravotnú starostlivosť dostalo do hodnotenia len 31 z nich. Medzi nimi sa najlepšie umiestnila Ľubovnianska nemocnica v Starej Ľubovni. V minulosti v nej pracoval aj masér Pavel Kostka zo Spišskej Belej, ktorý sa zviditeľnil nadštandardnými zmluvami so Všeobecnou zdravotnou poisťov�?ou. Plusové boli dala nemocnici najmä spokojnosť pacientov s �?ou. Tí sa prakticky na �?u nasťažujú. Rovnako veľa bodov získala aj v transparentnosti. Málo pacientov sa k nej opätovne vracia na hospitalizáciu a má nízku úmrtnosť po operáciách. Naopak na opačnej strane rebríčka sa objavili nemocnice trenčianskej župy v Bojniciach či v Považskej Bystrici, ktoré potápa hlavne zle hospodárenie. Predposledná nemocnica v Galante má zase veľa nespokojných pacientov. Zachar upozor�?uje, tento jav sa týka ešte obdobia, ako nemocnicu prevzala vlani nemocničná sieť Svet zdravia patriaca Pente. Skupina Penta je finančným partnerom spoločnosti Namav, ktorá je menšinovým akcionárom spoločnosti Petit Press, vydavateľa denníka SME. Nemocnica skóre 1. FN Nitra 60,1 2. FN Banská Bystrica 56,0 3. Vojenská nemocnica Ružomberok 55,2 4. UN Nitra 52,4 5. FN Nové Zámky 47,5 6. FN Prešov 42,8 7. FN Trenčín 42,2 8. FN Trnava 35,5 9. UN Bratislava 35,3 10. UNLP Košice 30,0 11. FN Žilina 23,2 Nemocnica skóre 1, Ľubovnianska nemocnica, n.o. 77,0 2. Nemocnia Košice - Šaca 67,9 3. Nemocnica Poprad 64,7 4. Nemocnica Dolný Kubín 60,0 5. Nemocnica Trebišov 59,0 6. Nemocnica Svidník 58,7 7. Nemocnica Levoča 57,3 8. Vranovská nemocnica 55,2 9. Nemocnica Žiar nad Hronom 54,9 10. Nemocnica Kežmarok 54,8 11. Nemocnica Michalovce 54.,5 12. Nemocnica Spišská Nová Ves 54,0 13. Nemocnica Humenné 52,2 14. Nemocnica Bardejov 52,0 15. Nemocnica Brezno 51,3 16. Nemocnica Liptovský Mikuláš 50,0 17. Nemocnica Levice a Topoľčany 49,6 18. Nemocnica Dunajská Streda 49,1 19. Nemocnica Rož�?ava 48,2 20. Nemocnica Komárno 47,8 21, Nemocnica Piešťany 47,4 22. Nemocnica Lučenec 46,5 23. Nemocnica Snina 45,0 24. Nemocnica Zvolen 44,4 25. Nemocnica Partizánske 42,7 26. Nemocnica Skalica 42,4 27 Nemocnica Revúca 41,9 28. Nemocnica Čadca 39,4 29. Nemocnica Považská Bystrica 33,4 30. Nemocnica Galanta 30,9 31. Nemocnica Bojnice 29,0